c: text/html

text:
Ónskvøldið 22. November, skipaði Tvøroyrar Kommuna fyri tilflytarakvøldi, har frálíka Seglloftið varð valt sum karmur.
Sum ein liður í virðis- visjónstilgongdini hjá Tvøroyrar Kommunu, er stungið út í kortið, at tilflytararnir skulu meira á dagsskránna. Hvør einasti tilflytari, óansæð hvaðani hann/hon kemur, hevur okkurt við sær, ið kommunan kann gagnnýta til gleði fyri verandi- og nýkomnar borgarar.
…
Kvøldið byrjaði kl. 19:00, við at Bjarni Nygaard, trivnaðarfólk hjá kommununi, bjóðaði vælkomin. Prátið gekk fyri seg á enskum, tí nakrir av nýggju borgarum okkara, duga ikki føroyskt. Virkandi borgarstjórin, Anita Vibergsdóttir, tók síðani orðið og avdúkaði m.a. eitt kunningarhefti, ið kommunan hevur latið úr hondum . Heftið er sera hent hjá nýggjum borgarum, tí miðað hevur verið ímóti at svara øllum spurningum, ið kunnu hugsast at stinga seg upp, tá ein flytir til eitt nýtt stað. Heftið finst bæði í enskari og føroyskari útgávu.
Klaksvíkingurin Eyðun Nolsøe, ið fyri nøkrum árum síðan flutti til Tvøroyrar, legði rødd til nøkur framúr góð løg, inn ímillum røðurnar. Eyðun, við sínum positiva lyndi, greiddi eisini frá hvat hann helt um at búgva á Tvøroyri og var tað ein fragd fyri ein tvøramann at hoyra.
Marina Popovic flutti til Tvøroyrar, úr Serbia, at spæla flogbólt. Fyrst til Miðvágs, síðan til Tvøroyrar at spæla við TB, har systir hennara, Maja, eisini leikti á sinni. Marina bar fram røðu, og hevði bara gott at bera Tvøroyri og tvøráfólki. Opin, glað og spyrjandi fólk, segði hon. Nancy Steinkross úr Ghana, ið giftist til Tvøroyrar fyri nøkrum árum síðan, var somuleiðis sera, sera glað fyri at vera her. Báðar høvdu okkurt lekkurt við til góman á teimum vitjandi, ið tær sjálvar høvdu gjørt – okkurt, ið tær vanliga gjørdu í teirra heimlondum.
Sum eitt festligt innslag, tók vikarierandi presturin á Tvøroyri, Henning Bøgesvang, eisini orðið. Hann rósti kommununi fyri at skipa fyri tílíkum tiltaki – hetta var hugkveikjandi og nakað, ið onnur eisini áttu at gjørt. Hann nýtti eisini høvið til at bjóða nýggju borgarunum at vera hjartaliga vælkomnir í kirkjuna.
Stuttligt at var at síggja hvussu góð uppmøtingin var. Uml. 45 fólk vóru møtt. Fólk úr m.a. Ghana, Grønlandi, Teilandi, Filipsoyggjunum, Danmark og øðrum føroyskum kommunum, vóru, saman við familju, vinum og kenningum, møtt upp fyri at vita hvat var á skránni.
Tvøroyrar Kommuna vil takka øllum teimum, ið møttu upp og samstundis senda eina serliga tøkk til Nancy, Marinu og Eyðun, fyri at gera hetta kvøldið til nakað heilt serligt. Tøkk skal eisini fara til Henning Bøgesvang, fyri sítt stuttliga innslag.
Í framtíðini fara fleiri tiltøk/tilboð at verða á skránni fyri tilflytarar okkara og vónandi kunnu vit gera okkara til, at hesi koma at kenna seg væl í okkara vakra býi.

robotstxt: allowed

filter: keep


text:
Svimjisamband Føroya fekk í gjár fráboðan frá evropeisku olympisku nevndini EOC, umvegis Ítróttasamband Føroya, at vit allíkavæl ikki sleppa at luttaka á evropeisku juniormeistarastevnuni 2015, sum LEN fyriskipar á Evropeisku Leikum í Baku. Hetta hóast endurtikin munnlig lyfti, at vit fóru at kunna luttaka har undir EOC-flaggi, síðani tann møguleikin beyðst tíðliga í desember 2014.
Sjálvur EOC forsetin sigur seg hava gjørt tað hann kundi, sum tó endaði úrslitaleyst vegna ‘olympiskar restriktiónir’. Einasti møguleiki sum hann tí bjóðar okkum føroyingum, er at luttaka undir donskum flaggi.
Starvsnevndin í Svimjisambandi Føroya viðgjørdi í dag hesa nýggju støðu, á fundi við formenn og onnur umboð úr føroysku svimjifeløgunum. Her varð átalað at starvsnevndin hevði valt at bíða við ætlaða sakarmálinum ímóti í evropeiska svimjisambandinum LEN, fyri heldur at trúgva uppá eitt munnligt lyfti frá forseta EOC umvegis forseta ÍSF.
Eitt sakarmál sum varð einmælt samtykt á aðalfundinum hjá Svimjisambandi Føroya í oktober, at krevja tann rætt sum evstalóg LEN ásetur, at vit sum fullgyldugur limur í LEN kunnu luttaka á øllum LEN tiltøkum.
Starvsnevndin kann ikki annað enn staðfesta, at vit hava verið drigin uppá tráð, til nú at enda í somu støðu aftur sum áðrenn vit fingu annað í útlit. At EOC hevur brotið munnlig lyfti mótvegis ÍSF, sum rakar SSF sera meint. Og at tað sum skuldi vera eitt frambrot fyri føroyska svimjing – at sleppa at luttaka á evropeiska olympiska pallinum – nú í staðin er eitt afturstig í tí høpi har vit annars sambært lógum LEN hava rætt til at vera.
Fyrr nevnda sakarmál ímóti LEN er nú á borðinum aftur, og fer starvsnevnd SSF í dialog við ÍSF til at finna fígging til hetta rættiliga prinsipiella mál, ikki bara fyri føroyska svimjing, men fyri føroyskan ítrótt yvirhøvur. Tað er væl óhugsandi at nøkur avgerð fellur áðrenn juni mánaða, og verður okkara svimjidómari Dan Hjelm tí einasta umboð fyri Føroyar á evropeisku leikum í Baku.
Vegna starvsnevnd SSF
Rókur í Jákupsstovu


text:
AB vann 1-0 á Víkingi á heimavølli í dag, og tað eru vit sera fegin um.
Leikarar og venjarar hjá AB vilja fegin takka stuðlunum fyri at teir sloppu niðan á Hotel Føroyar at yvirnátta og eta góðan mat, so teir vóru eyka væl fyri til dystin í dag.
Hetta var heilt víst ein av grundunum til tað góða úrslitið í dag.
Týsdagin 23.10.2018:
Heimadystir
Betri-deildin menn AB - Skála kl. 16:30 (inni í Vika)
Mikudagin 24.10.2018:
Heimadystir
U21 dreingir AB - NSÍ a kl. 17:00 (inni í Vika)
Leygardagin 27.10.2018:
Útidystir
Betri-deildin menn EB/Streymur - AB kl. 15:00 (í Hólmanum)
Familjudagurin á vøllinum á Argjum í dag eydnaðist væl. Veðrið var fínt, og børn og vaksin hugnaðu sær við ymsu tiltøkunum, sum vóru á skránni.
Lutaseðlar vóru eisini seldir, og vinnaranumrini vóru hesi:
1. Gulur 317
2. Hvítur 150
3. Gulur 347
4. Beige 767
5. Bláur 535
6. Ljósareyður 300
7. Ljósareyður 403
8. Beige 714
9. Bláur 309
10. Ljósareyður 292
11. Hvítur 192
12. Ljósareyður 454
13. Beige 305
14. Bláur 360
15. Gulur 230
Vinnarar kunnu ringja tlf. 510669.
AB takkar øllum, sum vóru við, fyri dagin í dag.
Mikudagin verður stórur steypadagur í Gundadali, tá fyrru hálvfinalurnar í kappingini um Løgmanssteypið vera á skránni. B36 tekur ímóti TB/FCS/Royn, og HB fær vitjan av AB
Her fyri var HM steypið á vitjan, og nú kemur eitt annað forkunnugt steyp á vitjan, nevniliga Løgmanssteypið.
Mikudagin 30. mai verða fyrru hálvfinalurnar í kappingini um Løgmanssteypið spældar. Báðir dystirnir verða í Gundndali í Havn. Klokkan 16:30 tekur HB ímóti AB, og klokkan 19:15 fær B36 vitjan av suðuroyingum.
Í samband við hesar báðar hálvfinalur vitjar sjálvt Løgmanssteypið í No12 á Tórsvølli, har møguleiki verður at taka mynd saman við steypinum. Tiltakið í No12 verður frá klokkan 15:30 til 19:00.
Seinnu hálvfinalurnar í steypakappingini hjá monnum verða mikudagin 13. juni. Finalan um Løgmanssteypið verður á Tórsvølli leygardagin 25. august klokkan 19:45.
Løgmanssteypið, ið spælt verður um nú, varð fyrstu ferð kappast um í fjør. Tá vann NSÍ 1-0 í finaluni móti B36.


text:
5.barnasjúka
03. Okt 2012
fleiri tilburðir av fimtu barnasjúkuni ( eisini kalla lúsingasjúka ) eru nú á stovninum.. Sí nærri: www.sygeboern.dk/ lussingesyge Lussingesyge, den 5. børnesygdom (Parvovirus infektion)...
les meir
Ráðleggingardagur 09.nov.
30. Aug 2012
Ráðleggingardagurin fríggjadagin 09. novembur er avlýstur ! ...
les meir
Vælkomin
16. Aug 2012
Vælkomin aftur úr summarfrí og Vælkomin til tey nýggju børnini og foreldur:) Nýggjar myndir eru nú at síggja, sum lýsa okkara gerandisdag :))...
les meir
Summarfrí
30. Mai 2012
Stovnurin hevur stongt í viku 29-30-31 frá mánadegnum 16.juli til 06.august.. Dagstovnurin við Landavegin hevur opið í hesum tíðarskeiði,...
les meir
Takk fyri Garðdagin
08. Mai 2012
Góðu foreldur! Vit takka fyri ein góðan og hugnaligan Garðdag ! har kom nógv burturúr !! Raskir pápar skóru flagveltuna til, so hon var...
les meir
Garðdagur
27. Apr 2012
Garðdagur verður hósdagin 03. mai frá kl. 15-19. Vit fara at hampa um og fríðka um garðin, planta og gera eina eplaveltu :) ...
les meir
Summarfrí 2012
28. Feb 2012
Dagstovnurin á Landavegnum hevur opið í summar. Í nøkur ár hevur kommunan bjóðað pláss til børnini á trimun dagstovnum um summarið, tá flest allir...
les meir
Nýggjar myndir
20. Okt 2011
Vit hava lagt nýggjar myndir inn frá tiltøkum "um heysti" og frá fótbóltsdystinum, har barnagarðbørnini hava eitt blanda skiftandi lið og spæla um eitt ferðasteyp,...


text:
OSTAHÚSIÐ – ATLIER
Handan spælistaðið Perlan stendur ein stórur betonkassi. Ikki kann sigast, at hetta er ein arkitektonisk perla, men tó ein sannur dýrgripur. Ostahúsið kalla vit hetta sermerkta hús, tí hetta var Ostagoymsla hjá Meiarínum, sum húsaðist í Margarinfabrikkini í mong ár.
Hvussu leingi ostagoymslan varð nýtt, vita vit ikki. Men har angar í hvussu so er ikki av osti longur. Heldur ikki av máling og terpintin eftir Anker Eli Mortensen, sum í fleiri ár hevði atelier í ovari hæddini í Ostahúsinum. Vit kalla tí hesa hæddina fyri Atelierið. Her síggjast enn spor eftir penslasveiggjum hansara, og gevur hetta eitt dám av lívi, søgu og list.


text:
Granskingarætlanir var játtan til rakstur av granskingarvirksemi í granskingarkjarnum (2004-10).
Frá 1. juni 2009 vórðu tvær nýggjar kjarnur settar á stovn - ein innan Framleiðslutøkni (Fish Processing Technology) við denti á framleiðslu og gagnnýtslu av allari hjávøru (biotøkni) og ein innan Veiðu- og Reiðsskapstøkni (Fish Harvesting Technology) við denti at minka oljunýtsluna (orkusparing).
Arbeitt varð eisni við fyri at fáa grundalag fyri at seta eina triðju kjarnu á stovn innan fiskibúskap.
Hesar ætlanirnar eru broyttar. Játtanin til Granskingarætlanir heldur uppat við endan av 2010 við tí úrsliti, at báðar tær nýggju kjarnurnar vórðu niðurlagdar í september 2010.
Verkætlanarsettur búskaparfrøðingur (8 mðr., 1/5-31/12-2009) er:
Hans Ellefsen
Búskaparfrøðingur
Email: hanse@hav.fo
Havstovan (www.hav.fo)
Tel: +298 353900, Fax: +298 353901
Mobile: +298 521973
Í tøttum samstarvi við vinnuna er nú ferð sett á gransking innan ávísar partar av fiskivinnuni.
Higartil eru tríggjar granskingarkjarnur settar á stovn við hvør sínum granskingarleiðara. Hesir eru:
Biotøkni, Hóraldur Joensen
Veiði- og reiðskapstøkni, Bjarti Thomsen
Framleiðslutøkni, Helgi Nolsøe
Granskingarkjarnur verða hýstar av og byggja á verandi og hóskandi karmar í almennum stovnum. Harvið kann komast skjótt í gongd og eisini verður roknað við einum mennandi samstarvi við vertsstovnin.
Fiskimálaráðið setur leiðararnar fyri granskingarkjarnurnar. Til hvørja kjarnu er knýtt ein programnevnd við granskarum og fólki úr vinnuni, sum verða við til at stinga út í kortið, hvat virksemið í kjarnuni skal umfata.
Kjarnurnar skulu byggja upp vísindaligan førleika, sum er viðkomandi fyri vinnuna, við at luttaka í og skipa fyri verkætlanum í samstarvi við fiskivinnuna og granskingarstovnar her heima og uttanlands. Gjøgnum hetta arbeiðið skulu kjarnurnar mennast og fáa fleiri granskarar knýttar afturat sær.
Kjarnurnar hava (mars 2007) virkað í góð 3 ár, men eru tær enn bert mannaðar av kjarnuleiðarunum. Hesir hava sett ymisk arbeiði í gongd saman við vinnuni á hvør sínum øki. Ynskiligt er við rúmligari játtanum. Tað er eisini í samsvar við málini í Visjón 2015 at nýta minst 3% av GNP (í dag brúkar Føroyar umleið 0,85%).
Ein faldari er gjørdur, sum særst við at trýsta á leinkjuna: Faldari granskingarkjarnur 220307.doc.
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Fótbóltsskúlin liðugur fyri í ár
Jan Smedemark | 13/08/15
Ársins TB Fótbóltsskúli er av á hesum sinnið. Tríggir dagar við nógvum fótbólti og stuttleika inni við Stórá eru komnir at enda fyri tey umleið 100 børnini sum hava luttikið.
Tvøroyrar Bóltfelag takkar øllum fyri tríggjar góðar, stuttligar og mennandi dagar og vónar at vit síggjast aftur næsta ár.
Ein serstøk takk til venjarar og onnur, sum hava hjálpt og stuðla í samband við fótbóltsskúlan.
Niðanfyri eru nakrar myndir frá síðsta degnum – millum annað siðvanda felagsmyndin á fótbóltsvøllinum áðrenn leiðin gekk í “skúlagarðin” til handan av diplomum og annað.


text:
ÆRNAR Á BÚNAÐARSTOVUNI SKANNAÐAR
Vit vóru á fjalli í Heygshaga tann 7. februar 2018 og vigaðu og skannaðu allar ærnar. Tilsamans skannaðu vit 176 ær. Úrslitið vísti, at 8 vóru geldar, harav 5 gjólingar, 112 ær ganga við einum lambi, meðan 56 ær hava tvey lomb. Eftir skanningini kunnu vit sostatt vænta okkum 224 lomb ella 1,27 lamb uppá ærina, gjólingar íroknaðir. Í vetur hava allar 29 tvæveturærnar og allir 31 gjólingarnir verið inni síðani 7. november og hava fingið súrhoyggj eftir matarlysti og kraftfóður. Sambært skanningini kunnu vit vænta 67 lomb undan teimum 60, sum eru føddar inni ella 1,12 lamb uppá ærina. Hinar ærnar hava verið úti og hava fingið kraftfóður frá 7. november til 10. januar.
Í talvunum 1 og 2 eru víst tal á lombum býtt eftir árgangi og fylgi.
Í Mynd 1 eru úrslitini frá skanningini í ár sammett við undanfarnu árini. Á hesi talvu síggja vit, at tvæveturærnar geva nógv fleiri lomb, nú tær verða føddar inni.
*2016 og 17 eru føddar inni
Talva 1. Tal á lombum býtt eftir áldri á óm.
Talva 2. Tal á lombum býtt eftir fylgjum. Tvæveturær og gjólingar eru ikki við í yvirlitinum
Mynd 1. Skannað lomb hjá tvæveturóm árini 2014 - 2018« Aftur


text:
Kunngerð nr. 65 frá 20. november 1964 av reglugerð fyri metingarnevndina eftir løgtingslógini um býarskipanir og byggisamtyktir.
Við heimild í § 18, stk. 1, í løgtingslóg nr. 13 frá 21. mai 1954 um býarskipanir og byggisamtyktir hevur landsstýrið fyrisett:
§ 1. Metingarnevndin setir støddina av endurgjaldinum, sum ognarmaður ella annar rættindahavari eigur orsakað av ognartøku ella avhending eftir løgtingslóg nr. 13 frá 21. mei 1954 um býarskipanir og byggisamtyktir og tekur tær avgerðir, ið serliga eru nevndar í lógini.
§ 2. Metingarnevndin skal seta endurgjaldið eftir virðinum á ognini í vanligum handli.
Stk. 2. Tá ið mett verður skal takast við:
a. tann virðisøkingin, sum tað, ið eftir er av ognini, verður mett at fáa av teimum gjørdu tiltøkum. Av hesum kann endurgjaldið heilt falla burtur, tá tey gjørdu tiltøk verða mett at geva størri fyrimun enn virði er av tí latna ella rættindunum.
b. tær skerjingar, fyrivarni ella treytir, sum galdandi eru fyri góðkenning av bygging á ognini.
d. um tað, ið latið verður, fyrst kann nýtast seinri ella undir vissum treytum.
e. um eitt øki, ið tikið verður til vegvíðkan, skal vera óbygt eftir byggilóggávuni ella longu hevur verið nýtt til veg.
f. um avhending ikki ger, at ognin fer at liggja verri fyri við veg, ella møguleikarnir at nýta tað, ið eftir verður av ognini, eru teir somu, og skal í hesum føri økið metast sum økið aftanfyri.
g. um viðlíkahaldsskylda eftir byggisamtykt er lokin.
h. um leiguinntøkur av ognini eru rímiligar sammett við brúksvirðið.
Stk. 3. Tá avhending av einum parti av eini ogn ella rættindum, knýttar til hennara ger, at ognin aftaná ta kravdu avhendingina fær eina slíka stødd, snið ella legu ella á annan hátt soleiðis vorðin, at hon ikki kann nýtast til sjálvstøðuga bygging ella nýtast soleiðis sum fyrr, og ognarmaður tí kann krevja alla ognina tikna, skal nevndin royna at fáa í lag býti annaðhvørt við peningagjaldi ella við ognarbýti. Verður ikki semja um málið á vanligan hátt, kann metingarnevndin, tá ið staðarumstøðurnar tala fyri tí, krevja, at lendi, ið nevndin virðismetir til sama virði, skulu verða ognarbýtt.
Stk. 4. Nevndin skal við almennari kunngerð tilsiga møguligum rættindishavarum í viðkomandi ogn. Eigarar av tinglýstum (tinglisnum) rættindum skulu tilsigast í innskrivaðum brævi, um bústaður teirra er kendur. Tann, sum ikki møtir, missir síni rættindir, um tey ikki eru tinglýst (tinglisin) ella lógarbundin.
§ 3. Mál, sum verða løgd fyri nevndina, verða viðgjørd á fundum.
Stk. 2. Formaðurin ella varamaður hansara leiðir fundin og leggur málini fram.
Stk. 3. Formaðurin boðar til fundar við tilskilan um dagsskrá og við í minsta lagi 8 daga freist. Freistin kann tó styttast ella fráfallast, um allir partar samtykkja.
Stk. 4. Boðast skal til fundar í seinasta lagi 14 dagar aftaná, at eitt mál er lagt fyri nevndina.
Stk. 5. Øll mál skulu verða avgreidd 1/2 ár aftaná, at málið er lagt fyri nevndina.
§ 4. Nevndin er bert viðtøkufør at kunna taka avgerð í einum máli um endurgjald, tá hon er fullmannað.
Til fyrireikandi fundir er tað tó nóg mikið, at 2 limir umframt formannin eru møttir.
§ 5. Hvør nevndarlimur, sum kann ikki møta til ein ella fleiri fundir, skal beinanvegin boða nevndarformanninum frá hesum, sum síðan beinan vegin gevur varamanni hansara boð at møta.
§ 6. Viðvíkjandi fundum verður førd gerðabók, sum, tá fundurin er at enda komin, verður undirskrivað av øllum teim møttu limunum.
§ 7. Í øllum endurgjaldsmálum skal nevndin taka afturat sær serkøna hjálp, ið skal vera við í øllum samráðingum, um tey endurgjøldsmál, ið liggja fyri og leiðbeina nevndina í øllum tekniskum spurningum, ið koma fyri í málinum, men atkvøðurætt eiga teir ongan. Landsstýrið skjýtur upp 4 serfrøðingar at velja ímillum.
§ 8. Nevndin skal avgera á hvønn hátt, útreiðslur fyri viðgerð av máli skulu verða goldnar, eisini samsýning til nevndarlimirnar og til serfrøðingar og kann krevja, at hann, ið reisti kærumálið, sum trygging frammanundan skal seta í veð vissa peninganøgd til hesar útreiðslur.
Tær útreiðslur, ið nevndin ásetir, kunnu verða pantaðar.


text:
Frímerkjaútgáva í sambandi við at Fuglafjarðar kommuna er 100 ár
Frímerkjaútgáva
Tvey frímerkir útgivin í sambandi við at Fuglafjarðar kommuna er 100 ár
”Bandflættumynstur úr víkingaøld” og ”Standmynd við bátahylin”
Móttøka í Mentanarhúsinum mánadagin 23. apríl kl. 15.00 – 17.00
Svanbjørg Manai leiðari á Frímerkjadeildini hjá Posta bjóðar vælkomin. Suffía Nón, ið hevur sniðgivið frímerkini og sum stendur aftanfyri ”Fjord” www.fjord.fo, verður til staðar. Steffen Stummann Hansen fornfrøðingur og Kristina Gry Berg frá kunningarstovuni greiða stutt frá søgunum aftanfyri frímerkini. Til ber til at ogna sær frímerkini hendan dagin. Góðbitar og okkurt at leska sær við frá Muntra verður at fáa og næmingar úr sangleikabreytini hjá Fuglafjarðar skúla framføra nøkur løg frá Tarzan- leikinum.
Tiltakið er ókeypis
Bæði børn og vaksin eru hjartaliga vælkomin! Posta og Fuglafjarðar Kommuna


text:
Páska Campingtreff í Fuglafirði
Aftur í ár verður skipað fyri campingtreffi í Fuglafirði á páskum. Eins og fyrr, verða vognarnir settir rundanum Mentanarhúsið, har veðurgott og hugnaligt er, og har bæði handil, pizzaria og vertshús eru beint við. Góður sandur er øðrumegin og bátahylur hinumegin.
Mentanarhúsið hevur morgunmat um páskirnar, eins og Eyðun Nolsøe hevur útgávukonsert í niðara sali leygarkvøldið.
Hugnaliga og stuttliga ‘sammenskuds-gilde’ verður í ovara sali leygardagin og so ber til at fara til konsertina aftaná. Er veðrið til tað, stendur grillin frammi, so til ber at steikja sær okkurt gott.
Kostnaðurin er kr. 600 fyri plássið allar dagarnar.
Tekning fer fram hjá Kunningarstovuni í Fuglafirði á visit@fuglafjordur.fo ella tlf. 238015. Vinarliga upplýsið navn, tlf.nr., nummarplátu, longd á vogni, og um fortelt er við.


text:
Myndir: 07 Vestur vann 4-3 á B36
ítróttur24-09-2017 - 17:47 - Jóanis Albert Nielsen
Sigtór Petersen stóð í dag á odda fyri 07 Vestur liðnum, tá ið 07 Vestur tók móti B36 á Dungasandi.
John Frederiksen legði 07 Vestur á odda eftir 18. min. Benjamin Heinesen javnaði til 1-1 eftir 38. min. Í yvirtíðini í fyrra hálvleiki komu trý mál, fyrst legði Holgar Durhuus 07 Vestur á odda 2-1, so janvaði Erlendur Magnusson fyri B36 til 2-2, og so skoraði John Frederiksen aftur til 3-2.
Meinhard Olsen javnaði fyri B36 til 3-3 eftir 61. min. Í 86. min. legði John Frederiksen 07 Vestur aftur á odda, og vann 07 Vestur dystin.


text:
Úr landslagnum…/
Debutsýning við fotomyndum í Steinprenti
Føroyskar fotoframsýningar eru heldur sjáldsamar, men hósdagin 8.september klokkan 16-18 letur ein tílík upp upp í Steinprenti við fotomyndum hjá Sveini Jákupsson.
Og tó, at hetta er ein debutframsýning, er framsýnarin royndur, hann hevur starvast innan reklamuøkið í fleiri ár. Sveinur Jákupsson er føroyingur, navnið avdúkar kanska skyldskapin við fleiri kendar listamenn, m.a. er Bárður Jákupsson pápi hansara. Sveinur hevur í fleiri ár búð í Noregi og saman við familju síni ætlar hann at flyta heima aftur til Føroya í næstum.
Myndevnini, sum Sveinur Jákupsson arbeiðir við, eru fólk, landsløg og býarløg. Hetta eru í roynd og veru tey vanligastu myndevnini í føroyskari list, og tí er tað áhugavert at eygleiða hvussu lítið føroyskar myndirnar virka. Fremmandakenslan botnar ikki bert í, at fotomyndirnar eru tiknar uttanlands eitt nú í Andalusia og Noregi, men kemst eisini av, at fotomyndirnar, serliga tær nýggjastu og mest áhugaverdu av teimum, bera brá av abstraktión við denti á einføld geometrisk skap.
Beinar og tríkantaðar linjur og organiskir, rundir formar eru avmyndað við so stórari kontrast, at tað flytir seg undan einari figurativari lesing. Samstundis fært tú sum áskoðari varhugan av einari øgiligari tyngd og nærveru í myrkrinum av onkrum, sum tú hómar uttan at síggja hvat tað er.
Ein einføld svørthvít mynd er av nøkrum trøum í kava, sum varisliga stinga seg upp í snórabeina sjónarringinum móti eini ljósagráari grund. Undurvakra javnvágin órógvast av einum varhuga av, at hvíta rípan í neðra ekspanderar uppeftir, at trøini eru við at verða svølgd av hvítum einkisleika, at landslagið á myndini við øðrum orðum er við at hvørva.
Sveinur Jákupsson hevur gingið í tvey ár á fotoskúlanum Bilder Nordic School of Photography, har m.a. Damian Heinisch og Hans Olav Forsang hava verið týdningarmiklir mentorar. Harumframt hevur Sveinur tikið lut á ymiskum skeiðum, harav okkurt gongur fyri seg í Andalusia, hagar hann fer aftur.
Framsýningin hongur í fýra vikur. Øll eru vælkomin.


text:
Eftir tvær spennandi hálvfinalur er greitt at Fróði F. Jensen og Pætur Albinus skulu berjast um føroyameistaraheitið í borðtennis í morgin. Teir møttust eisini í finaluni í 2015 - tá gjørdist Pætur føroyameistari. Hetta er fjórða árið á rað
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
Róðrarfelagið Knørrur er føroyameistari í Ódnartaki 2014. Kappingin hevur verið avgreidd gjøgnum trý vikuskifti, og í dag var sjálvur endabresturin, har bátarnir skuldu avgera kappingina sínámillum, og samanlagdi føroyameistarin skuldu finnast.
Kappingin hevur verið sera spennandi, men tá seinasta tak var tikið, stóðu vit sum vinnarar og kundu fara av stað við stóra ferðasteypinum og gravera okkara navn sítt í tað sum fyrsta felag.
Vit vunnu bæði tíggjumannafarsróðurin við Orminum Langa og seksmannafarsróðurin hjá monnum við Herningi, umframt at tríggjar aðrar manningar vunnu silvur. Jarnbardur við monnum eitt og Jallurin tvey, ávikavist við dreingjum og smágentum. Hjá tíggjumannaførunum var tað serliga Drekin Reyði av Argjum, sum eisini róði væl, men vit vóru ov harðir at taka og vunnu at enda greitt. Havnarbáturin fekk triðjapláss. Klaksvíkingur bjóðaði eisini av í dag, men gjørdi ongar skreytir.
Hjá seksmannaførum stóð kappingin serliga millum tveir knørrabátar, Herning og Jarnbard. Tað hevur gingið sera javnt á teirra millum, men tað varð Herningur, sum loksins vann. Fuglfirðingar á Rádna fjørdust nummar trý.
Argja róðrarfelag stóð seg eisini væl og vann somuleiðis tveir róðrar, dreingirnar og áttamannaførini, men av tí at vit fingu fleiri onnur góð úrslit, vunnu vit kappingina samanlagt. Annars vóru hini heiðursmerkini væl býtt millum onnur feløg.
Ódnartak var ein sera væl eydnað og væl fyriskipað kapping, og sagt verður frá, at hon helst verður aftur í 2015.
Til ta tíð eru vit kongar á Havnar vág; men tað eru tað ivaleyst fleiri, sum ætla at vinna frá okkum næsta ár.


text:
Skráseting Føroya og TAKS krevja, at feløg senda inn roknskapir í XBRL-sniði, og tískil er umráðandi hjá feløgunum at tryggja sær, at teirra ársroknskapir og skattaroknskapir kunnu latast inn sambært galdandi krøvum.
Hetta setur krøv til førleikar og skipanir. JANUAR hevur hóskandi tøkni og førleikar at gera ársroknskapir og skattaroknskapir í XBRL-sniði. Vit kunnu tískil hjálpa okkara kundum við hesum.
Vit eru eisini sinnaði at hjálpa øðrum feløgum, sum frammanundan ikki eru kundar hjá okkum við XBRL-innlatingum.


text:
Árni Gregersen, ting.fo 07.04.2018 (11:03)
Politikarar og arbeiðsgevarar dumpa lønina
Broytingar í lógini um nær útlendingar kunnu sleppa til Føroyar at arbeiða hevur havt bæði sosiala og lønardumping við sær.
Tað segði Eli Brimsvík, formaður í Havnar Handverarafelag, tá ið hann var gestarøðari á landsfundinum hjá Javnaðarflokkinum.
Í røðu síni fanst hann hvassliga at , hvussu útlendingar koma higar at arbeiða fyri lønir, sum liggja langt undir tímalønini í Føroyum. Hann segði, at arbeiðstakarin betalir meira enn sjey til 10 evrur um tíman, sum handverkarnir fáa, men at tað eru millummenn, sum fara avstað við størstu upphæddini.
Útlendingar sum arbeiða í Føroyum undir slíkum viðurskiftum, eru uttanfyri allar skipanir og Eli Brimsvík nevndi, at hann kendi fleiri dømir um útlendingar, sum hava fingið skaða, sum ikki hava torað at fara til lækna av ótta fyri at verða sendir av landinum.
Eli Brimsvík fanst eisini at lønini til handverkarar, sum hann sigur liggur um helvt av tí, sum føroyskir handverkarar fáa uttanlands.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Matt Redman
Týtt: Árni Jacobsen
Upprunaheiti: 10000 reasons
Til nýggjan dag rísur sól úr kavi,
eg aftur sang tín syngi tá.
Hvat enn fór um bak ella fyri framman liggur,
á kvøldi sama sang eg syngja má.
Stórur Harri mín er,
stórur hann er.
Prísið hans stóra navn.
Tí sum ongantíð fyrr
sál mín skal prísa hans stóra navn
Tín miskunn stór er og rík tín náði,
stórt er títt navn og æru vert.
Tín góðska fær sál mína lovsong tín at syngja
og takka, at tú mær so dýrur ert.
Tá so ein dag her mín máttur viknar,
og endin nær – eg fara má,
í Himmalsins dýrd við teim dýrakeyptu skarum
eg sama sang í ævir syngi tá.


text:
Mina er glað og hevur tað gott á trøðni, har hon býr saman við Æsu og lombum hennara.
Pól og Ninus sova hjá abba og ommu. Abbi, koyr meg heim til mammu. Ninus vil heim í sína song.
Søgan um Katrina í Toftum byggir á søgn úr Hósvík frá seinast í 18. øld.
Visti tú, at kettur sova tvær ferðir so nógv sum tú?
Í bókini, Veður, fært tú nógv at vita um veðrið, til dømis hvussu tung skýggj kunnu verða...
Visti tú, at chihuahua er minsta hundaslagið, sum er til?
Gjøgnum alla søguna hjá menniskjum hava verið fólk, sum hava leitað sær til tað ókenda.
Her er alt, sum tú hevur brúk fyri til at skriva tína allarbestu søgu!
Vandamikil djór ymsar staðir á jørðini kunnu vera alt frá tropiskum hávi til pinkulítið skordýr við drepandi b...
Hvussu stórir vóru dinasaurarnir, og vhat ótu teir?
Tað regnar. Símun og Nói vilja bjarga maðkum.
Símun og Nói finna eina kanin undir sólberjarunninum.
Pál er glaður. Pápi hansara skal ganda fyri flokkinum.
Læraravegleiðingin til Nem í fimta er býtt í tveir partar, Vegleiðing um føroyskt og Vegleiðing til partarnar.
Bókin er í seks pørtum, og hvør partur leggur dent á okkurt ávíst:
Sofía og Anita síggja tveir gátuførar menn bera ting úr einum gomlum bumbuskýli.
Læknin, ið drakk piss. Gentan,ið kom livandi frá at detta úr einum flogfari.
Í fyrstu bókini vann 5.b fótbóltskappingina.
Romeo og Julia eru góð...... men ættirnar hjá teimum eru fíggindar.
Djóra-Djóni sigur frá um síni yndis frumskógardjór.
Magnir dugir als ikki at spæla fótbólt, men av onkrari løgnari orsøk fær hann tvey mál og verður kosin at vera...
Her er nógv fakta savnað saman um ungar, hvussu teir verða føddir/lagdir, hvat teir eta, hvussu teir klára seg...
Mállærubók at brúka saman við bókaheildini Nem í fjórða. t:
Ger vinir tínar bilsnar við hesum frálíku hvørviskynstrunum.
Fía er fosturbarn. Mamman er ov sjúk at búgva heima.
Tað besta, Maggi veit, er at sparka bólt.
Fyri at fáa svimjimerki, skalt tú klára at: Svimja 25 metur - Kava niður á botn í hylinum - Bjarga skúlastjóra...
Fótbóltur, fótbóltur, fótbóltur, vinir, ósemjur og eitt sindur av kærleika.
Huckelberry Finn orkar ikki longur at búgva í einum húsum og at ganga í nýggjum klæðum, sum skriða.
Tá ið pápi teirra hvørvur á løgnan hátt, broytist lívið hjá Bobbie, Petur og Phyllis brádliga.


text:
FM ung 2017 bleiv hildið á Tórsbreyt um vikuskiftið. Enn einaferð fingu vit nógv góð og flott avrik frá okkara sera røsku ungu íðkarum hesar báðar kappingardagarnar, har veðrið hóast alt var á sera góðari leið. Leygardagin var síðuvindur og hampuliga lýtt, og blivu allarflestu lop og renningar góðkend vegna vind. Í dag var meira kølið og harafturat fitt av mótvindi hjá spurtarunum og ov nógvur undanvindur í allarflestu lopunum til at fáa tey góðkend vegna vind.
Dagurin í dag byrjaði við siðabundu skrúðgonguni, sum altíð er ein føgur sjón fyri eygað. Síðani var tað borgarstjórin, Annika Olsen, sum bar fram nøkur orð áðrenn hon setti FM ung 2017.
Úrslitini um vikuskiftið bera boð um, at frælsur ítróttur í Føroyum hevur eina bjarta framtíð. Nógv dygdargott arbeiði verður gjørt dagliga úti í teimum einstøku feløgunum og tað sást sanniliga aftur til FM ung. Vónandi heldur hetta arbeiði fram og mennist.
Kappingarárið á breyt er farið at halla, og vónandi halda hesi ungu íðkararnir fram við venjingum gjøgnum veturin, so vit øll kunnu gleða okkum til nakrar góðar og spennandi kappingar komandi ár.
FÍF vil nýta høvið at takka íðkarum, venjarum, foreldrum og ein serstøk tøkk til allar dómarar og hjálparfólk, tí uttan tykkum eingin kapping.
Øll úrslitini síggjast niðanfyri í .pdf og myndir, sum Bjørg Svabo hevur tikið, eru at finna í myndasavninum hjá Hvirluni.


text:
Tíðindi
7. desember 2017
Seinastu nógvu árini hava kunningartøknin og samskiftistøknin kollvelt skúlan; menningin í tøknini er og hevur verið størri enn væntað, og hon helmar ikki í. Skúlar hava keypt samvirknar talvur, teldur og teldlar í hópatali, og flestu skúlar kring landið eru væl fyri í so máta. Undangongufólk á hesum økinum eru kt-vørðirnir í fólkaskúlanum. Teir hava saman við leiðsluni ábyrgdina av, at útgerðin virkar, samstundis sum uppgáva teirra er at vegleiða og undirvísa lærarum og næmingum og á tann hátt seta í verk kunningar- og samskiftistøknina í dagligu undirvísingini og arbeiðinum í skúlanum. Einki øki innan skúlaverkið flytur seg so skjótt sum kunningar- og samskiftistøknin, og tí er tørvur á áhaldandi eftirútbúgving fyri at kunna vera við. Kortini hevur eingin eftirbúgving verið av verandi kt-vørðum, ei heldur ískoytisútbúgving til nýggjar kt-vørðir, hóast felagið hjá kt-vørðunum og Føroya Lærarafelag í nógv ár hava víst á stóra tørvin.
Í Mentamálaráðnum eru tey væl greið yvir tørvin á, at kt-vørðir sleppa á skúlabonk at dagføra vitan sína á økinum, og at nýggir kt-vørðir verða settir við. Orsøkin til, at eftirútbúgving og ískoytisútbúgving ikki eru settar á skrá, er, at Mentamálaráðið ikki longur vil lata sær lynda at rinda fyri arbeiðið, sum kt-vørðirnir gera við viðlíkahald av telduútbúnaði í skúlunum, tí tað eru kommunurnar, sum keypa og eiga telduútbúnaðin.
- Hvørja ferð ein skúli keypir eina teldu ella ein teldil, fylgja pengar við úr Mentamálaráðnum, pengar, sum í stóran mun verða brúktir til viðlíkahald og døgføring av tólunum. Av tí at tað eru kommunurnar, sum keypa og eiga tólini, eiga tær eftir okkara tykki eisini at rinda fyri røkt av tólunum.
Tá ið vit hava fingið greiðu á ábyrgdarbýtinum, verður lættari hjá okkum at bjóða kt-vørðum hóskandi eftirútbúgving og ískoytisútbúgving, sigur Rigmor Dam, landsstýriskvinna.
Les alla greinina í Skúlablaðnum, sum kemur í morgin.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Harry Potter sum leikur
Fyrsta ungdómsbókin í ár er ein leikur, sum er bygdur yvir søguna um son Harry Potter, Albus, sum stríðist við byrðarnar av familjusøguni, sum hann ongantíð ynskti sær.
Hvat kanst tú sum barn gera fyri at bøta um fortíðina hjá tínum foreldrum, og eigur tú at gera nakað?
Leikurin fer fram átjan ár eftir hendingarnar í seinastu Harry Potter bókini.
Tað eru tveir kendir menn innan sjónleik, ið hava skrivað og lagt til rættis saman við J. K. Rowling. John Tiffany er leikstjóri, og Jack Thorne er leikritaskrivari. Tað er eisini hann, ið hevur skrivað søguna um til leik.
Bókin er 383 bls., er heft við klaffum. Bergur Rasmussen hevur týtt.
Aftur


text:
Fiskimálaráðið hevur gjørt av at játta pening til 10 nýggjar verkætlanir av játtanini Fiskivinnuroyndir.
Harumframt er framhaldandi játtan latin til 10 verkætlanir, sum eru byrjaðar í 2005 og 2006, sí fylgiskjal 1.
Tilsamans fáa 20 verkætlanir játtað stuðul tilsamans 7.942 kkr. harav 5.002 kkr. fyri 2007.
29 nýggjar og 10 framhaldandi verkætlanir ella 39 verkætlanir íalt søktu um tilsamans 20,6 mió. kr., harav 13 mió. kr. í 2007. Fyri 2007 var ein reiðiliga stórur partur av samlaða kostnaðinum fyri verkætlanirnar (2/3) søktur frá FVR.
Umsóknirnar hava verið viðgjørdar eftir sama leisti sum undanfarin ár, og eru mannagongdirnar fyri viðgerðini lýstar á heimasíðuni her.
Seinnu árini hevur verið dentur lagdur á at fáa vinnufyritøkur at luttaka í verkætlanum. Serligur dentur í ár var lagdur á at fáa verkætlanir innan ásettu 5 høvuðsøkini, sum samstundis kundu lýsa og loysa praktiskar trupulleikar at fáa alla veiðu til høldar (fisk, livur, rogn innvølir vm).
Í ár hava vinnufyritøkur fingið 39% (44% í fjør) av játtanini, meðan almennir stovnar[1] hava fingið 35% (27% í fjør). PhD og post Doc verkætlanir hava fingið 23% av játtanini (móti 16% í fjør). Granskingarkjarnurnar, sum Fiskimálaráðið setti á stovn fyri 3½ árum síðani, hava fingið 3% av játtanini (móti 13% í fjør).
[1] FRS og Fróðskaparsetur Føroya
Samanborið við 2004-2006 sæst, at vinnufyritøkur fáa játtað eina minnu helvt av peninginum í 2007. Ynskiligt hevði verið, at hesin parturin var størri í ár, so hetta var meira í tráð við tey endamál, vit hava arbeitt eftir seinnu árini. Ætlanin er at fáa hækka góðskuna á umsóknunum í 2008. Kortini ber til at siga, at góðskan á umsóknunum er nógv batna seinastu árini.
Játtanin til PhD verkætlanir og post Doc er økt reiðiliga nógv meðan játtanin til verkætlanir hjá teim 3 kjarnunum (biotøkni, framleiðslutøkni og reiðskapstøkni) er minkað fyri 2007.
Játtanin til aðrar “almennar stovnar” er minkandi tey 3 árini 2004-2006, men vaks nú eitt sindur aftur.
DEGREE: Development of fishing Gears with Reduced Effects on the Enviroment
DNTS: Digital National Traceability System
Árligu játtaninar í procentum:


text:
Náttarrenning leygarkvøldið - TUNNILSKVØLDIÐ
27. Apr 2011
Í samband við at tað, tann 29. apríl í ár, eru 5 ár liðin síðani Norðoyatunnilin lat upp fyri almennari ferðslu, verður ókeypis koyring...
les meir
60 við í Páskarenning
23. Apr 2011
Í góðveðrinum í morgun vóru tað umleið 60 fólk (yngri og eldri), íð høvdu valt, at fara tíðliga upp fyri at vera við í...
les meir
Gutti og Pól afturvaldir, og pluss á botnlinjuni
20. Apr 2011
Herfyri hevði Treysti ársaðalfund, har m.a. nevndarval var á skránni. Fyri vali stóðu næstformaðurin, Guttorm Sørensen, og skrivarin, Pól Sundskarð, og blivu teir báðir...
les meir
25. Flaggdagsrenningin (tilmelding í seinasta lagi Skíriskvøld)
17. Apr 2011
Eins og undanfarin ár fer Bragdið aftur í ár at skipa fyri renning á Flaggdegnum. Byrjað verður stundisliga við Gamla Apotek kl. 16.00, og...
les meir
Páskarenning 2011
16. Apr 2011
Páskaaftan 23. apríl skipar Treysti fyri afturvendandi Páskarenningini úr Árnafirði til Klaksvíkar. Hetta er triðju ferð skipað verður fyri hesi felagsrenning, sum hevur fingið...
les meir
Treysti nýggjan venjara í summar
01. Apr 2011
Nevndin í Treysti hevur í longri tíð arbeitt við at fáa útlendskan íblástur í felagið, og tað er nú eydnast. Tað hevur ikki borið...
les meir
TREYSTI best í Vetrarkappingini
28. Mar 2011
TREYSTI gjørdist besta og mest vinnandi felag í Vetrarkappingini, sum endaði leygardagin, tá 5. og seinasta umfar bleiv runnið í samband við Várkappingina í...
les meir
VK-5 í Runavík (Várkappingin)
23. Mar 2011
Sum sigur er, so verður seinasta umfar í Vetrarkappingini avgreitt í Runavík, seinasta leygardag í mars, tá siðbundna Várkappinging eisini er. Teinurin er 10...


text:
8. mars 2001Nr. 38
Kunngerð um aftursøkking av tilfari, sum er tikið upp av havbotninum, sum broytt við kunngerð nr. 90 frá 28. september 2007
Við heimild í § 28, stk. 3, og § 51 í kgl. fyriskipan nr. 646 frá 12. august 1999 ”om ikrafttræden for Færøerne af lov om beskyttelse af havmiljøet”, verður ásett:
Kapittul 1
Allýsingar
§ 1. Í hesi kunngerð skilst við:
1.1) Aftursøkking: at søkkja tilfar, sum er tikið upp av havbotninum í sambandi við t.d. dýping, reinsan og havnabygging og í sambandi við kaðal- og rørleiðingsarbeiði. 2.2) At dýpa: at økja um eitt almannakunngjørt dýpi. 3.3) Reinsan: røkt av almannakunngjørdum dýpi.
4) Arbeiðsøki: øki, har tilfarið av havbotninum verður tikið upp.
5) Havbotnurin verður avmarkaður í mun til miðalvatnstøðulinjuna.
Kapittul 2
Umsókn
§ 2. Loyvi krevst til aftursøkking.
Stk. 2. 1) Umsókn um loyvi til aftursøkking verður send Umhvørvisstovuni.
§ 3. 1) Í umsóknini skulu vera upplýsingar um:
1) Slag av tilfari, ið skal aftursøkkjast: leir, runa, sandur v.m., umframt upplýsingar um, hvørt tilfarið kemur frá reinsan ella dýping,
2) Nøgd mátað í m3 og tonsum, býtt sundur á einstøku uppgávurnar,
3) Arbeiðsøkið teknað á sjókort ella líknandi, við tilskilan av knattstøðu,
4) Uppskot um, hvar tilfarið eigur at verða aftursøkt, teknað á sjókort ella líknandi við tilskilan av knattstøðu,
5) Tjúkd á botnfalli, sum skal takast upp, umframt dýpið áðrenn og aftaná, at arbeiðið er gjørt og
6) Tíðarætlan fyri, nær arbeiðið verður gjørt.
Umhvørvisstovan kann krevja peilingar sum prógv fyri upplýsingum sambært nr. 5.
Stk. 2. 1) Umhvørvisstovan kann krevja, at umsøkjarar á góðkendari starvsstovu kanna, um dálkandi evni v.m. eru í tilfarinum, ið skal aftursøkkjast. Umhvørvisstovan kann tilskila ávísar hættir at nýta í sambandi við royndir og kanningar. Knattstøður, har royndir eru gjørdar, skulu vísast á sjókorti ella líknandi.
Stk. 3. Kanningar skulu gerast, um umsóknin fevnir um meira enn 10.000 tons av tilfari, uttan so, at tað er eyðsæð, at tilfarið ikki er dálkað.
§ 4. 1) Umhvørvisstovan hevur eftirlit við, at evni, sum eru nevnd í fylgiskjali 1, bara finnast í smáum nøgdum og styrkjum í aftursøkkingartilfarinum.
Kapittul 3
Hoyring
§ 5. Áðrenn avgerð um loyvi til aftursøkking verður tikin, skal umsóknin leggjast fyri Fiskimálastýrið, Landsverkfrøðingin og viðkomandi kommunu til ummælis.
Stk. 2. 1) Umhvørvisstovan kann avtala við myndugleikarnar, sum eru nevndir í stk. 1, at ummæli fyri nærri tilskilaðar nøgdir og knattstøður ikki skulu útvegast í hvørjum einstøkum føri.
Kapittul 4
Avgerðin
§ 6. Loyvi til aftursøkking kann gevast í upp til fimm ár.
Stk. 2. Í loyvum skulu ásetast treytir fyri nýtslu av aftursøkkingarstaðnum, staðsetan av aftursøkkingarstaðnum teknað á sjókort ella líknandi við upplýsingum um knattstøðu, nøgd av tilfari, ið skal aftursøkkjast í m3 og tonsum umframt longd á loyviskeiðinum. Er loyviskeiðið longri enn 12 mánaðir, skulu regluligar royndir takast av botnfallinum.
Stk. 3. 1) Í loyvi skulu ásetast treytir um fráboðan til Umhvørvisstovuna um nær byrjað og endað verður og um nøgd í m3 og tonsum av aftursøktum tilfari.
Stk. 4. Í loyvi kann ásetast, at aftursøkkingarstaðið ikki má nýtast í ávísum tíðarskeiðum av loyviskeiðnum.
Stk. 5. 1) Umhvørvisstovan kann áseta treytir um eftirlit og trygdarkrøv og treytir um seinni kanningar av aftursøkkingarstaðnum umframt aðrar treytir, sum tørvur er á.
§ 7. Eitt loyvi kann til hvørja tíð broytast ella takast aftur, um ampi stendst av aftursøkkingini, herundir ampi fyri havumhvørvið, siglingartrygd ella fyri triðja part.
§ 8. Avgerðir sambært hesi kunngerð skulu fráboðast umsøkjaranum skrivliga.
Stk. 2. Í avgerðini skulu vera upplýsingar um, hvønn myndugleika avgerðin kann kærast til og kærufreist.
Stk. 3. Tá umsøkjarin fær boð um avgerðina, skal skrivlig fráboðan latast teimum myndugleikum, sum hava verið við í avgerðini, umframt kommununi og Landslæknanum.
Kapittul 5
Eftirlit
§ 9. 1) Umhvørvisstovan hevur eftirlit við, at treytir verða hildnar og at aftursøkkingin annars verður framd á hóskandi hátt. Eftirlit skal eisini havast við umstøðunum á aftursøkkingarstaðnum undan og eftir aftursøkkingina.
Kapittul 6
Kæra
§ 10. Avgerðir tiknar eftir hesi kunngerð kunnu kærast til landsstýrismannin.
Stk. 2. Kærufreistin er 4 vikur frá tí degi, umsøkjarin fekk fráboðan um avgerðina.
Stk. 3. Eitt loyvi fær ikki gildi fyrr enn kærufreistin er úti. Er avgerðin kærd, fær loyvið ikki gildi fyrr enn landsstýrismaðurin hevur tikið avgerð í málinum, uttan so at landstýrismaðurin tekur aðra avgerð.
Kapittul 7
Frágreiðing
§ 11. 1) Er annað ikki avtalað, skal fráboðan um nær aftursøkkingin byrjar, vera Umhvørvisstovuni í hendi í seinasta lagi átta dagar, áðrenn ætlanin er at byrja. Fráboðan um nær aftursøkkingin er liðug, skal saman við frágreiðing um nøgd í m3 og tonsum av aftursøktum tilfari, vera Umhvørvisstovuni í hendi beint eftir, at aftursøkkingin er liðug.
Stk. 2. Kemur íhald í aftursøkkingina í meira enn 3 mánaðir, skal nýggj fráboðan latast eftir stk. 1, 1. punkt. Fráboðan um nøgd av aftursøktum tilfari í m3 og tonsum skal latast í minsta lagi eina ferð um árið, í seinasta lagi 1. februar. Fráboðanin skal fevna um undanfarna álmanakkaár. Fráboðanin eftir 2. og 3. punkti verður givin, hóast loyvið ikki hevur verið nýtt í undanfarna álmanakkaári.
Kapittul 8
Revsing
§ 13. Um harðari revsing ikki er ásett eftir lóggávuni annars, verður við sekt, hefti ella fongsul, revsaður tann, sum
1) aftursøkkir ella letur aftursøkkja uttan loyvi sambært § 2,
2) brýtur treytir ásettar í einum loyvi, ella
3) brýtur § 11 í hesi kunngerð.
Kapittul 9
Gildiskoma
§ 14. Henda kunngerðin kemur í gildi dagin eftir, at hon er kunngjørd.
Oljumálastýrið, 8. mars 2001
Eyðun Elttør (sign.)
landsstýrismaður
/ Herálvur Joensen (sign.)
Fylgiskjal 1
Evni og tilfar, sum bara finnast í smáum nøgdum og styrkum í aftursøkkingartilfarinum:
1) Lívrunnin halogensambond og evni, ið kunnu skapa slík sambond í havumhvørvinum, tó undantikin evni, ið ikki eru eitrandi ella skjótt verða skapað um til evni, ið eru lívfrøðiliga óskaðilig.
2) Lívrunnin silikonsambond og evni, ið kunnu skapa slík sambond í havumhvørvinum, undantikin evni, ið ikki eru eitrandi ella skjótt verða skapað um til evni, ið eru lívfrøðiliga óskaðilig.
3) Evni, ið eru undir illgruna fyri at elva til krabbamein eftir, at tey eru søkt. Landsstýrismaðurin ásetir, hvørji evni eru fevnd av hesi reglu.
4) Kyksilvur og kyksilvursambond.
5) Kadmium og kadmiumsambond.
6) Plasttilfar og onnur gjørd evni, ið ikki verða niðurbrotin og sum kunnu flóta í sjónum, og vera til álvarsligan ampa fyri fiskiskap, havumhvørvi, sigling ella annað lógligt virksemi á sjónum.
7) Geislavirkið burturkast ella onnur geislavirkin evni.
8) Evni í einum og hvørjum skapi (føstum, flótandi, gass- ella livandi skapi), framleidd til lívfrøðiliga ella evnafrøðiliga krígsførslu.
9) Ráolja og ráoljuburturkast, reinsaðir oljuúrdráttir, leivdir, ið koma fram undir reinsing av olju, og ein og hvør blanding, ið inniheldur nøkur av hesum evnum.
10) Arsen, blýggj, kopar, sink og teirra sambond, cyanid, og fluorid og oyðingarevni og teirra hjáframleiðslur, ið ikki eru umfatað av punkt 1-9.
11) Stórar nøgdir av sýru og lúti, har evni, nevnd í punkt 10, eru í, og beryllium, krom, nikkul, vanadium og teirra sambond.
12) Evni, ið hava við sær atsmakk í so stóran mun, at tað ávirkar søluvirðið á fiski, skeljadjórum og lindjórum.
13) Íløt, metalburturkast, tjørulíknandi evni, ið søkka til botns, og annað rúgvismikið burturkast, ið kann vera til stóran ampa fyri fiskiskap ella skipaferðslu.
14) Evni, sum, hóast tey ikki eru av eitrandi slag, kunnu elva til skaða orsakað av nøgdini, ið verður søkt ella sum av álvara kunnu minka um rekreativ virði.
1) Broytt við kunngerð nr. 90 frá 28. september 2007, har § 15 er soljóðandi:”Henda kunngerð kemur í gildi 1. oktober 2007.”


text:
Seyðarhøvdini sviðin
28. oktober 2013
Seinasta vikuskiftið fór m.a. við at svíða seyðarhøvdini, ið hava ligið fryst síðani slaktið endaði fyri áleið trimum vikum síðani. Okkum dámar best, at hava høvdini fesk.
Tí verða tey, við tað sama, fryst ósviðin, tá seyðurin er flettur. Tey verða so tikin upp til at svíða, tá vit hava tíð til at fáast við tað.
Fyrst í vikuni blivu tey tikin upp at tina/todna, síðani klipt nøkulunda, og klárt var at svíða til vikuskiftið. At svíða eina rúgvu av seyðarhøvdum er ikki løtuverk, men við góðari hjálp úr Vestmanna gekk hetta arbeiðið heilt væl, og tá vikuskiftið fór at halla, lógu tey aftur í frystarnum, klár at kóka.
« Aftur


text:
Árliga, afturvendandi tiltakið, ið børnunum dámar so sera væl, verður nú sunnudagin 11. februar kl. 14:00.
Tað er sjálvandi tunnuslátturin, ið danska sjóverjan skipar fyri, ið vit tosa um. Hesaferð er tað manningin á spildurnýggja skipinum Lauge Koch, ið stendur fyri tiltakinum.
Lauge Koch varð sjósett í 2016 og meira kann lesast um skipið her https://da.wikipedia.org/wiki/Knud_Rasmussen-klassen
Manningin gleðir seg til at fáa vitjan av børnunum og at síggja hvussu flott, grýluklødd tey eru. Vit heita á fólk um at kanna veðurvánirnar og at lata børnini væl í – tað kann gerast kalt á dekkinum.
Tvøroyrar Kommuna er donsku sjóverjuni sera takksom fyri, at hon er við til at gera føstulávint til nakað heilt serligt hjá okkara børnum og vónað verður, at tiltakið verður eins væl vitjað sum undanfarin ár.


text:
- Tíðindi, mentan og ítróttur
Fríggjadagurin verður lagnudagurin hjá nýskipan
Tak niður
Fríggjadagurin verður avgerandi fyri nýggju fiskivinnunýskipanina hjá landsstýrinum.
Tá skal løgtingið eftir ætlan endiliga atkvøða um uppskotið, sum er nógv broytt, síðani Høgni Hoydal, landsstýrismaður, legði tað fram 14. september.
Vinnunevndin varð liðug við málið mánakvøldið.
Onnur viðgerð verður fríggjadagin.
Tá tingfundurin fyrrapartin endaði, boðaði Páll á Reynatúgvu, løgtingsformaður, frá næsta tingfundi.
Seinasta málið, løgtingsformaðurin nevndi, er uppskotið hjá Miðflokkinum um at leingja galdandi veiðiloyvi, so betri stundir vera at viðgera fiskivinnunýskipanina.
Tingfundurin í dag var stuttur, hann vardi bara hálvan tíma, hóast 13 mál vóru á skránni.
Men tey vórðu øll avgreidd við atkvøðugreiðslum uttan orðaskifti, og øll vórðu tey samtykt.
Sí eisini


text:
“NLA-filmar, soleiðis kallaði pápi filmarnar,” sigur dótturin Birgit og greiðir frá hvussu Niels L. Arge hegnisliga skrivaði stavirnar á eskjurnar, sum filmarnir eru í.
Og ymsar eru tær, eskjurnar og hylkini, sum mongu filmarnir eru í. Umframt vanliga 8 mm stødd, hevur Niels L. Arge brúkt 9,5 mm støddina, ið kravdi serstaka útgerð, tí perforeringin var mitt gjøgnum filmsrulluna.
“Vit eru fimm systkin, ið hava hugt at filmi seinastu dagarnar. Seks tímar sunnudagin, og so aftur í gjár og í dag” siga tær báðar Birgit og Sólrun, ið eru samdar um at larmurin frá filmsapparatinum er eitt sindur stravin. “Men hetta var veruliga a walk down memory lane,” heldur Birgit, ið er skúlastjóri í Hoyvíkar skúla. Svigarinnan Sólrun, sum er gift við Thomas Arge, er samd. Sólrun og tey hava havt mongu filmarnar hjá Nielsi í varðveitslu.
Niels L. Arge fotograferaði nógv, tók film, eisini við ljóði, og nýtti altíð nýggjastu upptøkutól. Miðskeiðis í trýatiárunum, tá hann fór undir handilsvirksemi, seldi hann musikk, ljóðføri og framvísarar. Hann var urmakari og optikari, hevði gullsmiðju, sum enn tann dagin í dag er virkin og sæst á Kongabrúnni í Havn.
“Hann tók altíð film av familju og ofta eisini av hendingum í gerandisdegnum. Hann tímdi so væl at taka bíløt, at hann javnan tók sær frí til hetta. Tí eiga vit óteljandi myndir og hópin av filmum. Hann gav filmunum nøvn og tey bestu filmsbrotini eru Børn okkara. Tey dámar okkum allar best at hyggja eftir, tá vit eru saman,” siga tær báðar sum við ein munn.
Tríggir av filmunum, ið bera heitið Børn okkara eru við í verkætlanini “Føroyskar søgur, upplivingar úr gerandisdegnum”. Men tilsamans hava tær báðar og familjan Arge, latið ikki færri enn 25 filmar hjá pápanum til verkætlanina.
Millum filmarnar finna vit nøvn sum Torvfilmurin og Dímunarfilmurin og ein útferðarfilmur undir Vestmannabjørgunum og so menn, ið skera upp hval í Saksun. “Hvat so myndaevnið var, so gjørdi pápi altíð filmin til søgur,” sigur Birgit og heldur fram nakrar av sjáldsamu filmunum, sum nágreiniliga eru merktir við frásøgnum um hendingar, ár og støð.
Niels L. Arge, sum tók filmarnar, varð føddur í 1909 og doyði í 1974.
Nærri kann lesast um filmsverkætlanina á heimsíðuni hjá Eik www.eik.fo/ og annars undir “filmi” í hesum bloggi. Til ber eisini at leita eftir verkætlanini ovast í vinstra horni.


text:
Thursday, September 27, 2018
Veiðigjaldið gjørdist apa
Hvussu kann nakar í fullum álvara vilja hava stórar broytingar í lógar- og reglukarmum fyri vinnulívið uttan at fyrst fáa til vega neyvar metingar og útrokningar av avleiðingum fyri raktar yrkis- og vinnubólkar og lokalsamfeløg?
Tað tykist ógjørligt at koma fram til ein nýggjan leist fyri veiðigjald á fisk. Politikararnir hava mánað eftir mánað arbeitt við málinum sum part av tí nýggju lógini um fyrisiting av sjófeingi, men framvegis tykist eingin vita upp ella niður, hóast talan er um nakað sum kann hava avgerandi týdning fyri møguleikarnar at dríva fiskarí undir føroyskari lóg.
Tað ótrúliga er at enn fyriliggur heldur eingin almenn meting av avleiðingum av veiðigjaldinum, og fyri alt tað ei heldur av øllum hinum pørtunum í nýskipanini, so sum uppboðssøluni av rættindum og útlutingini av menningarkvotum, fyri at nevna onkur dømi. So hvat fer veiðigjaldið at merkja fyri manningarnar? Hvussu verða reiðaríini ávirkað? Hvat við lokalsamfeløgunum, hvussu fara tey at vinna ella tapa upp á reglurnar?
Tað er eisini ein spurningur um ikki júst mangulin upp á slíkar konsekvensberokningar nú er við til at gera tað striltið fyri ikki at siga ómøguligt hjá politikarunum at koma fram í álvara til ein brúkiligan leist fyri veiðigjald. Tað sama er í grundini galdandi fyri allar teir stóru liðirnar í nýskipanarpakkanum; men veiðigjaldið bleiv tann síðsti størri bitin at fáa upp á pláss politiskt, og tí gjørdist hann so torførur — teir grundleggjandi spurningarnir tykjast hava verið útsettir ferð eftir ferð, til nú ið veiðigjaldið gjørdist einasta høvuðspunkt sum er eftir at beina út, og sostatt kann tað eisini gerast rættiliga avgerandi fyri allan pakkan.
Undir hesum umstøðunum ber arbeiðið við spurninginum um veiðigjaldið tískil í sær at illa slepst undan at verða konfronteraður við praktiskan veruleika. Tað merkir at nakrir ítøkiligir spurningar mugu verða settir — spurningar sum krevja umhyggiligar og detaljeraðar metingar og útrokningar av teimum avleiðingum ið sannlíkt standast av tí sum skal setast í verk. At bara blunda og vóna at alt fer at virka eftir vild uttan mun til hvat ið verður trýst ígjøgnum, vil ikki bert verða sæð sum óklókt og stuttskygt, men hartil einki minni enn ábyrgdarleyst.
Og hvat er ‘eftir vild’ her — vita vit hvat vit vilja? Hvussu er ætlanin at okkara fiskivinna skal mennast framyvir og vera kappingarfør? Hvat vilja vit fokusera á og hví?
Einki undantak
Skjótt broytast tíðir, og alt bendir á at tey feitu árini sum føroysk uppsjóvarskip hava havt, eru við at fara aftur um bak á hesum sinni, við minkandi veiðikvotum, lækkandi fiskaprísum og versnandi útlitum í tí politisk-lógarliga umhvørvinum hjá hesari vinnu. Soleiðis var tað samlaða fíggjarliga úrslitið fyri árið í fjør hjá hesum flota, upp á 180 milliónir krónur, bert umleið ein helvt av tí tað var árið fyri.
At hetta fer at ávirka samfelagsbúskapin, sigur seg sjálvt. Okkara samlaða búskaparliga virksemi er tey seinnu árini spunnið upp á rættiliga høgt stig við stórum byggiprojektum og vaksandi umsiting, í veruleikanum í stóran mun grundað á inntøkur frá alivinnuni og uppsjóvarvinnuni. Men um inntøkurnar frá okkara útflutningi av fiskavørum halda fram við at minka sum tær nú gera — umleið 500 milliónir bakk teir fyrstu sjey mánaðirnar í ár sammett við í fjør smb. Hagstovuna — so fer tað sanniliga eisini at merkjast áðrenn langt um líður: minni verður av pengum í umferð, minni verður til íløgur, og minni verður av skattagrundarlag.
Men uttan mun til minkandi kvotur og fiskaprísir fer tað framvegis at kosta at eiga og reka skip og hava fólk í starvi. Spurningurin er eisini um tann sokallaða nýskipanin av fiskivinnuni yvirhøvur hevur tikið atlit til hesi viðurskifti.
At uppboðssølan av veiðirættindum er ein fullkomin fiasko, man eftirhondini standa greitt fyri mongum. Og tað er ein erlig søk — alt nýtt riggar ikki, sjálvt um endamálið kann hava verið gott sum so. Ein trupulleiki við hesari uppboðssøluni er at prísurin á rættindum blívur automatiskt ov høgur fyri fyritøkur í fiskivinnuni, ikki minst tí lutfallið millum útboð og eftirspurning ikki er í javnvág. Tað hevur víst seg aðrastaðni kring heimin at vera torført at fáa eina uppboðssølu av rættindum at virka í fiskivinnuni, og Føroyar er einki undantak í so máta. Tí sjálvt um hendan vinnan kann fylla nógv á heimavølli í einum fiskivinnusamfelag, so er og verður hon ein lítil og avmarkað vinna.
Sum ein reiðari viðmerkti: “So hvørt rættindi verða tikin frá okkum ið hava vunnið tey upp á gamla máta gjøgnum grandfathering, so økist tilsvarandi eftirspurningurin á uppboðssøluni frá okkara síðu. Men har er bara eingin javnvág millum útboð og eftirspurning, og tí kann uppboðssølan heldur ikki fungera. Nú vilja politikarar eisini seta nýggjar avmarkingar inn fyri at forða okkum í at bjóða tí aðrir skulu sleppa framat, men talan er og verður framvegis um sera fáar aktørar. Samstundis hava vit einki alternativ til at keypa á uppboðssøluni, so hvat skulu vit gera — annað enn at minka um virksemið? Og hvussu skulu vit gera tað uttan at siga fólk upp og leggja niður og selja aktiv?”
So man vil tvinga vinnuna at brúka eina almenna uppboðssølu og samstundis forða høvuðspartinum av vinnuni í at taka lut har, skilji tað hvør ið kann. Hvat kann vera meiningin við tílíkum, og hvat verður úrslitið av tí?
Tað tykist ógjørligt at koma fram til ein nýggjan leist fyri veiðigjald á fisk. Politikararnir hava mánað eftir mánað arbeitt við málinum sum part av tí nýggju lógini um fyrisiting av sjófeingi, men framvegis tykist eingin vita upp ella niður, hóast talan er um nakað sum kann hava avgerandi týdning fyri møguleikarnar at dríva fiskarí undir føroyskari lóg.
Tað ótrúliga er at enn fyriliggur heldur eingin almenn meting av avleiðingum av veiðigjaldinum, og fyri alt tað ei heldur av øllum hinum pørtunum í nýskipanini, so sum uppboðssøluni av rættindum og útlutingini av menningarkvotum, fyri at nevna onkur dømi. So hvat fer veiðigjaldið at merkja fyri manningarnar? Hvussu verða reiðaríini ávirkað? Hvat við lokalsamfeløgunum, hvussu fara tey at vinna ella tapa upp á reglurnar?
Tað er eisini ein spurningur um ikki júst mangulin upp á slíkar konsekvensberokningar nú er við til at gera tað striltið fyri ikki at siga ómøguligt hjá politikarunum at koma fram í álvara til ein brúkiligan leist fyri veiðigjald. Tað sama er í grundini galdandi fyri allar teir stóru liðirnar í nýskipanarpakkanum; men veiðigjaldið bleiv tann síðsti størri bitin at fáa upp á pláss politiskt, og tí gjørdist hann so torførur — teir grundleggjandi spurningarnir tykjast hava verið útsettir ferð eftir ferð, til nú ið veiðigjaldið gjørdist einasta høvuðspunkt sum er eftir at beina út, og sostatt kann tað eisini gerast rættiliga avgerandi fyri allan pakkan.
Undir hesum umstøðunum ber arbeiðið við spurninginum um veiðigjaldið tískil í sær at illa slepst undan at verða konfronteraður við praktiskan veruleika. Tað merkir at nakrir ítøkiligir spurningar mugu verða settir — spurningar sum krevja umhyggiligar og detaljeraðar metingar og útrokningar av teimum avleiðingum ið sannlíkt standast av tí sum skal setast í verk. At bara blunda og vóna at alt fer at virka eftir vild uttan mun til hvat ið verður trýst ígjøgnum, vil ikki bert verða sæð sum óklókt og stuttskygt, men hartil einki minni enn ábyrgdarleyst.
Og hvat er ‘eftir vild’ her — vita vit hvat vit vilja? Hvussu er ætlanin at okkara fiskivinna skal mennast framyvir og vera kappingarfør? Hvat vilja vit fokusera á og hví?
Einki undantak
Skjótt broytast tíðir, og alt bendir á at tey feitu árini sum føroysk uppsjóvarskip hava havt, eru við at fara aftur um bak á hesum sinni, við minkandi veiðikvotum, lækkandi fiskaprísum og versnandi útlitum í tí politisk-lógarliga umhvørvinum hjá hesari vinnu. Soleiðis var tað samlaða fíggjarliga úrslitið fyri árið í fjør hjá hesum flota, upp á 180 milliónir krónur, bert umleið ein helvt av tí tað var árið fyri.
At hetta fer at ávirka samfelagsbúskapin, sigur seg sjálvt. Okkara samlaða búskaparliga virksemi er tey seinnu árini spunnið upp á rættiliga høgt stig við stórum byggiprojektum og vaksandi umsiting, í veruleikanum í stóran mun grundað á inntøkur frá alivinnuni og uppsjóvarvinnuni. Men um inntøkurnar frá okkara útflutningi av fiskavørum halda fram við at minka sum tær nú gera — umleið 500 milliónir bakk teir fyrstu sjey mánaðirnar í ár sammett við í fjør smb. Hagstovuna — so fer tað sanniliga eisini at merkjast áðrenn langt um líður: minni verður av pengum í umferð, minni verður til íløgur, og minni verður av skattagrundarlag.
Men uttan mun til minkandi kvotur og fiskaprísir fer tað framvegis at kosta at eiga og reka skip og hava fólk í starvi. Spurningurin er eisini um tann sokallaða nýskipanin av fiskivinnuni yvirhøvur hevur tikið atlit til hesi viðurskifti.
At uppboðssølan av veiðirættindum er ein fullkomin fiasko, man eftirhondini standa greitt fyri mongum. Og tað er ein erlig søk — alt nýtt riggar ikki, sjálvt um endamálið kann hava verið gott sum so. Ein trupulleiki við hesari uppboðssøluni er at prísurin á rættindum blívur automatiskt ov høgur fyri fyritøkur í fiskivinnuni, ikki minst tí lutfallið millum útboð og eftirspurning ikki er í javnvág. Tað hevur víst seg aðrastaðni kring heimin at vera torført at fáa eina uppboðssølu av rættindum at virka í fiskivinnuni, og Føroyar er einki undantak í so máta. Tí sjálvt um hendan vinnan kann fylla nógv á heimavølli í einum fiskivinnusamfelag, so er og verður hon ein lítil og avmarkað vinna.
Sum ein reiðari viðmerkti: “So hvørt rættindi verða tikin frá okkum ið hava vunnið tey upp á gamla máta gjøgnum grandfathering, so økist tilsvarandi eftirspurningurin á uppboðssøluni frá okkara síðu. Men har er bara eingin javnvág millum útboð og eftirspurning, og tí kann uppboðssølan heldur ikki fungera. Nú vilja politikarar eisini seta nýggjar avmarkingar inn fyri at forða okkum í at bjóða tí aðrir skulu sleppa framat, men talan er og verður framvegis um sera fáar aktørar. Samstundis hava vit einki alternativ til at keypa á uppboðssøluni, so hvat skulu vit gera — annað enn at minka um virksemið? Og hvussu skulu vit gera tað uttan at siga fólk upp og leggja niður og selja aktiv?”
So man vil tvinga vinnuna at brúka eina almenna uppboðssølu og samstundis forða høvuðspartinum av vinnuni í at taka lut har, skilji tað hvør ið kann. Hvat kann vera meiningin við tílíkum, og hvat verður úrslitið av tí?
Subscribe to: Post Comments (Atom)


text:
Orð: William Gibson Sloan
Lag: Jens Guttesen
Týtt: Jukim Olsen
1. Míns Faðirs lítli boðberi,
sig, hvat er tað, tú vilt?
Eg tína yndisligu rødd
so fegin vildi skilt.
2. Um enn tú ei kanst mæla orð,
eg læra kann av tær,
at hann, ið gevur dagligt breyð,
vil syrgja fyri mær.
3. Tú kveikir í mær takkarsong,
so sorgleyst er títt flog,
tú heilsar frá tí Alvalda
og bert mær lívsins boð.
4. Tín nærvera, hon boð mær ber,
at eg ei stúra má,
tí hann, sum skapti teg og meg,
veit altíð veg og ráð.
5. So lat meg læra hetta væl
og ikki gloyma, nei,
at eg í gleði, trúgv og vón
má ganga smølu leið.
6. Men eins og tú jú royndur ert,
tað sama sanni eg,
tó syngi glaður eg sum tú,
tí Jesus frelsti meg.


text:
Orð: Fanny Crosby
Lag: George Coles Stebbins
Týtt: Zacharias Zachariassen (ørindini) og Halldór Olafsson (niðurlagið)
Upprunaheiti: Saved by grace
1. Skjótt slitnar silvurstrongur mín,
og her mín songur tagna skal.
Meg Harrin tekur upp til sín,
meg ber í kongsins høga sal.
Niðurlag: Tá skal eg, Jesus, síggja teg,
tú, sum av náði frelsti meg.
Tá skal eg, Jesus, síggja teg,
tú, sum av náði frelsti meg.
2. Skjótt hoknar veika tjaldbúð mín,
eg veit ei nær – tó veit eg eitt:
Tann Loysnari, meg dró til sín,
mær stað í Himli hevur reitt.
3. Skjótt gylta sól til viðar fer,
í vesturroða søkka skal.
Tá sigur Harrin: „Væl nú er!“
Meg tekur heim, áh, hvíld so sæl!
4. Skjótt – men eg bíði inntil tá,
og lampa mín má lýsa skær –
eg skal við frøi Jesus sjá
við portrið taka móti mær.


text:
SJÓVINNUBRØV OG FØRLEIKAPRÓGV:
Um tú ikki ynskir at brúka online skipan okkara til at søkja sjóvinnubræv, kanst tú søkja við at senda umsóknarblað til fma@fma.fo. Gev gætur, at viðgerðartíðin er nakað longri enn um tú søkir online.
Sjóvinnubræv brúgvayvirmenn á handilsskipum Oyðublað
Sjóvinnubræv brúgvayvirmenn á fiskiskipum Oyðublað
Sjóvinnubræv maskinyvirmenn Oyðublað:
Sjóvinnubræv skipskokkur við handilsskipum Oyðublað
Sjóvinnubræv skipskokkur við fiskiskipum Oyðublað
Sjóvinnubræv skipskokkur við fiskiskipum í heimasigling Oyðublað
Sjóvinnubræv skipselektrikari Oyðublað
Sjóvinnubræv fulltikin skipsatstøðari, dekkari og motormaður Oyðublað
Burturmist sjóvinnubræv Oyðublað
Siglingarbók Oyðublað
GMDSS Radioprógv Oyðublað
Vaktarhaldsprógv Oyðublað
Leiðaraprógv við tangaskipum Oyðublað
Saman við umsóknini skal vera skjal frá skipara ella meistara, har váttað verður, at viðkomandi sjófólk hevur fingið røttu upplæringina.
Váttan frá skipara - Brúgvatænasta - Minimum Requirements
Váttan frá meistara - Maskintænasta - Minimum Requirements
Viðurkenningarprógv Oyðublað
Læknakanning Oyðublað


text:
Magnus Musikus er stak heppin, tá ið hann av tilvild villist inn í eina tónleikahøll, har symfoniorkestrið venur til eina framførslu. Magnus kennist við menniskjatónleikin frá reypinum hjá langabbanum, men nú sleppur hann endiliga sjálvur upp í part.
Við orðum og myndum leiðir henda stuttliga søgan lesaran inn í ta gandakendu tónleikaverðina. Ævintýrið hjá Magnusi vindur upp á seg, meðan lesarin hoyrir um tey ymisku ljóðførini, og hvussu tey ljóða.
Við bókini fylgir ein fløga, har Anfinn Heinesen lesur søguna, og íslendska symfoniorkestrið spælir verkini í bókini. Arina Bischoff syngur lagið hjá Magnusi Musikus. Umframt tað spælir Føroya Symfoniorkestur tónleikaverkið Ólav Riddaraós.
Aftur


text:
Viðlíkahaldsvenjing er partur av nýggju vælferðarlógini
Magnus Rasmussen
sigur í grein á portalunum, at tað má vera ein feilur, at kunngerðin um
endurvenjing frá 2015 ikki inniheldur viðlíkahaldsvenjing, og heitir á
undirritaðu um at rætta hetta mistakið.
Fyrst er at siga,
at eg eri púra samd við Magnus Rasmussen. Tað var eitt mistak, tá ið lóggávan
um endurvenjing varð samtykt í 2015, at hon ikki innihelt fyribyrgjandi venjing
og viðlíkahaldsvenjing. Tað hongur ikki saman, at vit ikki fyribyrgja og enn
minni, at vit ikki viðlíkahalda tað endurvenjing, ið ein borgari hevur fingið,
tí tá kann verða so skjótt at lívsgóðskan og førleikin hjá viðkomandi versnar, og
so er lítið vunni.
Tí var eitt tað
fyrsta, ið eg setti mær fyri, tá ið eg kom í landsstýrissessin, at fáa sett
hetta á skrá og tí var arbeiðsbólkurin, ið gjørdi tilmælið um tænastupolitikk
biðin um at koma við tilmæli hesum viðvíkjandi.
Nú arbeiðið við nýggju
vælferðarlógini er á veg í Løgtingið, kann eg upplýsa, at viðlíkahaldsvenjing
er ein partur av lógaruppskotinum. Tað er gleðiligt at lesa, at
Sambandflokkurin eisini ynskir hetta framt, og tí síggi eg fram til eitt gott
og gevandi samstarv, hesum viðvíkjandi, tá ið løgtingi seinni í heyst fer undir
at viðgerða vælferðarlógina.
Eyðgunn
Samuelsen, landsstýriskvinna í almannamálum


text:
Aldur: 62 ár
Heimstaður: Hoyvík
Familja: støk - 4 børn
Útbúgving: Farmakonom
Áhugamál: Mítt arbeiði. Eg brenni fyri at servisera kundar og geva teimum eitt gott upplivilsi. Eisini dámar mær væl góðan mat, at ganga úti í náttúrini, at dansa, ferðast og meditera – og at taka mær av løttum.
Hvat ger fyritøkan, har tú ert stjóri/eigari?
Eg eri stovnari, eigari og stjóri í SIRI. SIRI er undangonguhandil, tá tað snýr seg um fyrstafloks undirklæði, bæði til kvinnur og menn, bróstprotesur, kompressiónssokkar, bandagir og heilsugóðar vørur so sum kosttiískoyti, vitaminir, góðar oljur, heilsukost, til húðrøkt o.l.
Harumframt hevur handilin eitt breitt úrvæl av klæðum og skóm, sum fara væl við kroppi og fóti sum heild. Harafturat er ein statsautoriserað fótterapeut klinik við tveimum fótterapeutum tilknýtt at handlinum, har onnur teirra arbeiðir og ráðgevur í handlinum.
Hvar heldur fyritøkan til?
SIRI er at finna í Dr.Jacobsensgøtu 18 í Tórshavn.
Nær varð hon stovnað?
1984
Hvussu nógv starvsfólk arbeiða í fyritøkuni?
4 ársverk
Vinnuligir karmar í Føroyum:
Hvat er tað besta, tað almenna hevur gjørt fyri tína fyritøku/vinnugrein seinastu 5 árini?
Avtikið avgjøldini á kosmetikvørum, herundir gerandisvørur sum sjampo, krem, baðisápu - ja alt innan kropsrøkt. Hóast tað einans eru uml. 6 mánaðir síðan avgjøldini blivu avtikin við løgtingslóg, hevur hetta longu havt eina positiva ávirkan á fyritøkuna.
Eftir at avgjøldini vórðu avtikin, eru vit nú kappingarfør mótvegis fyritøkum uttanlands við tað, at vit nú kunnu bjóða sama prístøði sum aðrastaðni. Tí eru kosmetikvørur blivnar meira áhugaverdar hjá okkum at hava, eins og vit eru meira fokusera á hesum vørum. Tí hava vit breiðkað munandi um úrvælið og hetta merkja kundarnir eisini.
Hvat er tað besta, tað almenna kundi gjørt fyri tína fyritøku?
Loyvt hondkeypssølu av vørum frá Apotekinum.
Hvussu eru umstøðurnar at reka vinnu í kommununi, har fyritøkan er?
Umstøðurnar eru sera góðar.
Hvat kundi verið betri?
At vit føroyingar sleppa hugburðinum um, at prísstøði er so nógv hægri her heima enn uttanlands. Vit hava ein inngrógvnan hugburð um, at alt er so dýrt í føroyum, men veruleikin er tann, at í dag kosta flest allar vørur tað sama í føroyum. Vit sum fyritøkur, og frá politiskari síðu, kundu gjørt meira við at broyta hendan hugburð, tí hetta hevði gagna bæði vinnuni og landsbúskapinum og harvið eisini kundanum sjálvum.
Harafturat hevði tað bøtt um, um fólk og miðlar umtalaðu miðbýin í Havn meira positivt, tí tað hevur miðbýurin uppiborðið.
Um tú skalt royna at spáa um framtíðina, hvar sært tú fyritøkuna um 5-10 ár?
At halda áfram við at menna fyritøkuna, og at halda fast við kjarnuvirðunum hjá fyritøkuni.
Persónligt:
Hvat er tað besta við at vera stjóri í tínari fyritøku?
At gera ein mun og at eg sleppi at útliva mínar dreymar.
Hvat er tað mest avbjóðandi?
At fáa og varðveita góð starvsfólk.
Hvussu nógvar tímar arbeiðir tú um vikuna?
Tað veit eg ikki rættuliga, men mentalt eri eg til arbeiðis mest sum alla tíðina.
Hvør ert tú?
Eg eri álítandi, erlig, ágrýtin, vísi umsorgan, og eg eri ikki bangin fyri at taka truplar avgerðir tá á stendur.
Spurningar um aktuell mál:
Hvat heldur tú kann verða gjørt fyri at vaksa um fólkatalið í Føroyum?
At skapa eitt rúmligari samfelag, ið rúmar ymsikleikanum - øðrvísi hugsandi menniskjum, ymiskum religiónum, sexualitetum, og individualitetum. Tað er týdningarmikið at vera tolerant – tað at vera tolerant merkir ikki, at man altíð er samdur ella góðtekur alt, men at man ger sítt besta at skilja og rúma tí, sum er somikið øðrvísi, at tað kann tykjast eitt sindur ræðandi. At rúma øðrum, merkir ikki, at man skal tilsíðisseta síni egnu samfelagsvirðir og áhugamál. Ótti heldur samfelagnum aftur. Ótti ger, at vit fer aftaná fer spenna bein fyri hvørjum øðrum og samfelagnum. Tað er tørvur á fólkum, ið tora at bróta grensur fyri at skapa eitt rúmligari samfelag.
Skulu vit hava fleiri kvinnur í partafelagsnevndir? Um ja, hvussu fáa vit tað?
Sjálvandi skulu vit tað. Ein fyritreyt fyri at fáa feiri kvinnur í partagelagsnevndir er sjálvsagt at velja tær. Vinnuhúsið kundi evt. gjørt eina avtalu við landsstýrið um at stremba ímóti, at allar partafelagsnevndir skuldu hava javnt kynsbýti. Avtalan kundi
verið galdandi eitt nú 5 ár, og um vinnan ikki sjálv kundi halda hesa avtalu, varð lógaruppskot lagt fyri tingið um at áseta kynskvotur við lóg í øllum vinnunevndum í eitt ávíst tíðarskeið.
Vinnuhúsið setur fokus á smáar og miðalstórar fyritøkur, við at gera samrøðu við stjórar innan ymiskar vinnugreinar, um at reka fyritøku í Føroyum og teirra dagligdag.


text:
Ennifiskur (ennifiskaættin)
Platyberyx opalescens Zugmeyer, 1911
Stødd: Longdin á ennifiski verður upp í 60 cm, mátað til klingruna.
Dýpi: Hann er mest uppsjóvarfiskur, úr vatnskorpuni niður á 3660 metrar.
Ein er veiddur í botntroli vestur úr Mykinesi á umleið 475 metra dýpi.
Litur: Hann er brúnligur við kámum opalskyggjandi liti. Kápan er dimmblá-vióllitt. Sterturin er glærur. Ryggfjøðurin, gotfjøðurin, og búkfjaðrarnar eru svartar.
Teinar: R 28-31; G 17-19.
Lýsing: Ennifiskur hevur flatkroysta útsjónd, høgur og smalur. Standardlongdin er um tvær reisir hæddina. Hann hevur eina sera høga ryggfjøður, fremst av nakkanum aftur í klingruna. Ennifiskur hevur eina gotfjøður, ið er frá mitt undir ryggfjøðurini aftur í klingruna. Hann hevur langar búkfjaðrar, ið sita fremst og niðast á búkinum og røkka væl aftur á gotfjaðrafestið.
Uggafjaðrarnar eru nakað langar, røkka væl aftur á gotfjaðrafestið.
Høvdið er eins høgt og kroppurin, nógv upprent framman, ennið er høgt. Eyguni eru frammarlaga og miðskeiðis á høvdinum, rættiliga stór. Kjafturin er nakað stórur, eitt sindur upprendur og er niðast og fremst á høvdinum. Hann kemur aftur undir aftaru trom á eygunum. Ennifiskur hevur smáar tenn.
Strikan er bogin uppeftir og gongur javnt undir ryggfjøðurini. Hann hevur tveir nasagluggar hvørjumegin.
Eyðkenni: Høga ennið, longu fjaðrarnar.
Týdningur: Hann hevur ikki vinnuligan týdning.
ís: Ennisfiskur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Atlas til heim og skúla vendir sær til húskið og skúlaverkið í Føroyum. Atlas til heim og skúla tekur støði í ...
Føroyakortið, sum er í stødd 1:100 000 (120x80 cm), er teknað í Føroyum. Á kortinum eru fleiri enn 1700 staðar...
Næmingabókin er eins og undanfarnu bøkur í heimstaðarlærurøðini, Grindalokkur til 1. og Høgguslokkur til 2. fl...
Arbeiðsbókin til Eitukoppin hevur fleiri uppgávur enn arbeiðsbøkurnar til Grindalokkin, 1. flokkur og Høgguslo...
Í lærarabókini til Eiturkoppin eru uppskot um, hvussu arbeiðast kann við hvørjari einstakari opnu. Í lærarabók...
(Bókadeild Føroya Lærarafelags) Forkunnug og sera snotulig fotobók. Heystsuita er ein bók við fotomyndum um sl...
Arbeiðsbók til Høgguslokkin. Arbeiðsbókin er eins og næmingabókin býtt sundur eftir evnum. Til hvørja opnu í n...
Lærarabókin vísir á, hvussu næmingarnir kunnu arbeiða við arbeiðsbókini, og víst verður eisini til ymsar aktiv...
Næmingabókin er bók, sum við tekningum og fotomyndum og við ongum orðum viðger 30 ymisk evni á 30 opnum.
Viðg...
Fløgan er ætlað foreldrum, børnum, lærarum og pedagogum, teimum sum tørvar eina fløgu við grundstøði í teknmál...
Henda bókin er um køkin. Hon er ætla at brúka í triðja flokki í heimstaðarlæru. Í bókini kanna vit køkin og te...
Henda bókin er um bilin. Hon er ætla at brúka í øðrum flokki í heimstaðarlæru. Í bókini kanna vit bilar, sum k...
Kroppin Henda bókin er um kroppin. Hon er ætla at brúka í fyrsta flokki í heimstaðarlæru. Í bókini kanna vit b...
Arbeiðsbókin er eins og næmingabókin býtt sundur eftir evnum. Hvør opna í arbeiðsbókini byrjar við, at næminga...
Í lærarabókini sær lærarin, hvussu leingi ætlanin er at arbeiða við hvørjum evni. Víst verður á, hvussu til be...
Næmingabókin er bók við myndum uttan tekst. Lagt verður upp til, at næmingarnir ogna sær vitan út frá tí teir ...
Á hesum spæli lærir barnið at skyna á klokku og lærir at knýta ymsu tíðirnar á degnum at sínum egnu ítrivum. S...
Vátt ella turt, opið ella aftur, heitt ella kalt. Hvørt fyribrigdi hevur sín mótsetning. Barnið lærir at skilj...
Eitt spæl við djórum og øðrum úr kenda umhvørvi barnsins. Í hesum spæli er dentur lagdur á at læra nøvn á djór...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags he...
Á bókini verður sagt frá 13 av teimum vanligastu blómusløgunum í Føroyum. Blómurnar eru: brobber, undirløgugra...
Hent handbók, tá farið verður út at kanna fjøruna. Bókin er ætlað fólkaskúlanum, men kann nýtast av øllum, ið ...
Bókin er um eina blinda gentu. Men hetta er eisini ein bók um, hvussu tað er at vera brekaður í einum umhvørvi...
Talan er her um ringmappu við leysum bløðum, sum læraranum er loyvt eftir egnum tykki at fjølrita til næmingar...
Stødd 70 x 90 cm. Á talvuni eru 42 myndir av vanligastu fuglum í Føroyum. Myndirnar eru talmerktar, og navnið ...
Á talvuni eru 42 myndir av vanligastu fuglum í Føroyum. Myndirnar eru talmerktar, og navnið á fuglinum stendur...
Bókin er um fuglin í Føroyum, Áslandi, Hetlandi, Orknoyggjum og Ytru Suðuroyggjunum (Hebridunum). Hon er handb...
Føroya Skúlabókagrunnur hevur við hesum verki givið út fyrstu fullfíggjaðu føroysku floruna í litum. Føroysk f...


text:
Nám fer í 2014 at geva út nýggja bókaheild til føroyskt á miðnámi. Talan er um tvær bøkur í einari samvirknari bókaheild.
Ann Ellefsen og Kristinbjørg Høgnesen hava ritstjórnað bókina Dýpi 1. Hendan bókin er ætlað bókmentaundirvísingini í føroyskum fyrsta árið á miðnámi. Bókin fevnir um øll tey vanligu tekstasløgini, sum verða nýtt í miðnámi, og hevur umframt tekstir frymlar, arbeiðsspurningar, rithøvundakunning og orðafrágreiðingar.
Sólvá Jónsdóttir og Kirsten Brix ritstjórna bókina Sýni 1, sum millum annað viðger málnýtslu, málsøgu, tekstasløg umframt grundleggjandi førleikarnar at skriva, lesa og samskifta munnligt. Hendan bókin er týdd og tillagað úr norskum.
Dorit Hansen er ábyrgdarritstjóri á samlaðu sBókaheildini.
Tilfarið er í gerð og verður tøkt, so hvørt tað er liðugt. sBókin er í hesari tilgongd ókeypis, til hon er heilt liðug.
Samvirkna útgávan er úrslit av nýggjum samstarvi millum Nám og danska forlagið Systime um at geva út sBøkur á føroyskum máli. Í fjør kom grundbókin From Where You Are til enskt miðnám. Og nú verður næsta útgávan, Føroyskt miðnám 1 tøk.
Fyri at fáa atgongd til nýggju bókaheildina er neyðugt at tekna (ókeypis) hald hjá systime.dk. Síðani ber til at fáa atgongd til nýggju miðnámsbókina her:
http://foroysktmidnam1.systime.dk/


text:
Tjóðveldi fekk 6.691 atkvøður á løgtingsvalinum hin 1. september 2015, og hetta gav 7 tinglimir.
Hesi manna tingbólkin hjá Tjóðveldi:
Annita á Fríðriksmørk
Bjørt Samuelsen
Katrin Kallsberg
Magni Arge
Óluvá Klettskarð
Páll á Reynatúgvu
Pauli Trond Petersen
Tingmanning okkara hevur skrivstovu á Gamla apoteki, Áarvegi 2, Tórshavn, har hon fyrireikar seg til tingarbeiðið og hevur viðkomandi felagsfundir.
Samband fæst við manningina við at venda sær til skrivara okkara á Áarvegnum, Fríðbjørg Andreasen.
Ringið 224698 ella 312495 ella sendið eitt teldubræv til fa@logting.fo
Skrivstovutíðin er frá 09.00 til 16.00.


text:
Fyri skrivstovur, skúlar, stovnar o.a. má samlaði tørvurin hjá bygninginum á tilfluttari orku til upphiting, luftskifti, køling, heitt nýtsluvatn og ljós pr. m² av upphitaðari hæddarvídd í mesta lagi vera 95 kWh/m²/ár. Afturat hesum skal leggjast 2200 kWh/ár býtt við upphitaðu hæddarvíddini.
Orkukarmurin fyri skrivstovur, skúlar, stovnar o.a. kann lýsast soleiðis:
(95+2200/A) kWh/m²/ár,
har A er tann upphitaða hæddarvíddin.
Bygningar, sum verða upphitaðir til meira enn 5 °C og upp til 15 °C, skulu í mesta lagi hava ein samlaðan tørv á tilfluttari orku til upphiting, luftskifti, køling, heitt nýtsluvatn og ljós pr. m² av upphitaðari hæddarvídd á 95 kWh/m²/ár. Afturat hesum skal leggjast 2200 kWh/ár býtt við upphitaðu hæddarvíddini.
Vísast kann til vegleiðingarnar hjá Arbeiðseftirlitinum um hita í arbeiðshølum.
Sama hvat innihitin verður, skal orkukarmurin prógvast við at nýta ein innihita á 15 °C.
Fyri bygningar ella bygningspartar við tørvi á t.d. meira ljósi, eyka nógvum luftskifti, stórari nýtslu av heitum nýtsluvatni ella langari nýtslutíð, ella bygningar við stórari rúmhædd, verður orkukarmurin hækkaður við einum ískoyti, sum svarar til útroknaðu orkunýtsluna.
Um avmarking av stórum ljóstørvi, eyka nógvum luftskifti, stórari nýtslu av heitum nýtsluvatni ella langari nýtslutíð, sí ”Sbi-anvisning 213, Bygningers energibehov”.
Útrokning av ískoyti til orkukarmin fyri bygningar við stórari rúmhædd eru at finna í skjali 1B.


text:
U17 gentulandsliðið úttikið
U17 landsliðið hjá gentum, sum í komandi viku skal spæla við í evropeisku flogbóltskappingini NEVZA, sum verður í Ikast í Danmark, er nú úttikið.
Venjararnir Romica Øster og Jákup William Sivertsen hava úttikið hesar leikarar:
KÍF: Zoe Elisabeth Dickson
Fleyr: Vár Rajani Færø, Barbara Káradóttir Durhuus, Bjarta Jákupsdóttir
SÍ: Inga Helena Henriksen, Janna Falkvard, Malan Maria í Haraldstovu Weihe
TB: Johanna Christiansdóttir
Úr Danmark: Hanna Iansdóttir Biskopstø (fyrr Fleyr), Sára Rannváardóttir Vatnhamar (fyrr Fleyr), Eva Gunn Niclasen (fyrr SÍ), Jakobina Joensen (fyrr KÍF)
Føroyar eru í bólki saman við Svøríki, Finnlandi og Onglandi.
Í hinum bólkinum eru Damark, Ísland, Norra og Grønland.


text:
GREINAR
Skeiðið er ein innføring í ferðavinnuna og gevur luttakarum eina góða fatan av ymisku tættunum í ferðavinnuni og amboð at virka við ...
Í kjalarvørðinum av at Varðin Pelagic er farið í gongd aftur, er skipaferðslan farin at økjast á fjørðinum. Fyrradagin legði Jupiter at ...
Gips gevur sera dálkandi útlát frá sær, tá tað verður brent. Hugsið tí um umhvørvið og latið gips til tyrvingar - eisini allir ...
Verkætlanin Neysting, ið hevur verið áleiðis eina tíð, er nú vorðin veruleiki. Elin Maria Nolsøe Joensen, Sissal Fosaa og Eirikur Sanderson, hava ...
Hátíðarløta var í býráðssalinum í gjár, tórsdagin 30 august. Gentumanningin á Firvaldi í barnaróðri og Max Rasmussen, ...
Størsta arbeiðsplássið í oynni, Varðin Pelagic, byrjar nú at virka fisk aftur. Tróndur í Gøtu sigldi inn eftir Trongisvágsfirði á ...
Í dag millum kl. 16-18 verður møguligt hjá fólki at síggja úrslitið, ið fólkini handan forkunnugu verkætlanina "Neysting" eru komin til.
Landsumfatandi átakið "Rudda Føroyar", fer av bakkastokki 15. september. Fara tit inn á síðuna hjá átakinum her ...
Ársins lampuhandil í kongaríkinum liggur ikki á Strøgnum í Keypmannahavn, men á Tvøroyri. Vinnugreinafelagið Dansk Belysning, sum á ...
Seinnapartin týsdagin 21. august 2018 varð arbeiðstakarasáttmáli fyri timbur- stál og takarbeiðið í sambandi við bygging av nýggjum ...


text:
Ari av Rana
20.03.2018 - 16:23
Tíðindi > Streymoy - Tórshavn
Í gjárkvøldið skipaði Tórshavnar kommuna fyri grannafundi um bústaðarætlanir á Frúutrøð. Eini 30 fólk møttu til fundin. Grannafundurin hevði sum endamál at hoyra og kunna grannar um verkætlanina.Tað var skilligt, at grannarnir høvdu nógvar spuriningar og meiningar um verkætlanina. Hetta er teirra bústaðarøki og tey ynskja sjálvsagt at verkætlanin ikki fer at lækka trivnaðin í økinum.Spurt varð um íbúðabygging, um kloakkviðurskifti, útsýni, parkering, bussferðslu og mangt annað. Allar viðmerkingar vórðu noteraðar og verða kannaðar og brúktar í víðari arbeiði við verkætlanini, skrivar kommunan.Ein samandráttur av grannafundinum við øllum viðkomandi spurningum og viðmerkingum verður lagdur fyri býráðið hóskvøldið.


text:
Sverri Egholm
26.04.2017 - 19:46
Tíðindi > Samfelag & Politikkur > Samferðsla
Í morgin klokkan 13.30 verður fyrsta skotið, Streymoyar megin, fyri Eysturoyartunlinum latið av á Hvítanesi. Tað verður Annika Olsen, borgarstjóri í Tórshavnar kommunu, sum letur fyrsta skotið av.
Við innkoyringina til Sandvíkarhjalla, fara borgarstjórin í Havn og Henrik Old landsstýrismaður í samferðslumálum, at flyta fram røður. Síðan skjýtur Annika Olsen fyrsta skotið.
Bussur koyrir av parkeringsøkinum við Hvonn í Tórsgøtu kl 13. Aftaná koyrir bussurin niðan til Dugna, har ein drekkamuður verður at fáa, og omanaftur í býin, tá tiltakið er liðugt. Øll eru vælkomin til løtuna, lhóðar frá tunnilsfelagnum.
Byrjað var at skjóta fyri Eysturoyartunlinum á Strondum 21. februar og nú eru skotnir 210 metrar. Eysturoyatunnilin verður í alt 11,3 km langur og er millum Tórshavn, Strendur og Rókina við Runavík/Toftir.
Væntandi verður tunnilin liðugur í 2020.


text:
- Tíðindi, mentan og ítróttur
Plastposar bannaðir í Nýsælandi
Jacinda Ardern, forsætisráðharri, upplýsti á einum tíðindafundi í dag, at posarnir skulu so líðandi heilt burtur hetta næsta árið.
Hon kallar tað eitt týdningarmikið stig til tess at minka um dálking.
Sambært forsætisráðharranum brúka nýsælendarar hundraðtals av milliónir av einnýtis-plastposum, haðani nógv órógva lívið í havinum.
- Vit gevast at nýta plastposar, so vit betri kunnu ansa eftir okkara umhvørvi og tryggja reina, grøna ummæli hjá Nýsælandi, leggur hon afturat.
Sí eisini


text:
Ongir pengar úr Kollafirði til Hollands
Síggi, at SU, sum er ungmannafelagið hjá Javnaðarflokkinum, harmast um politisku støðuna. Men tað sum skriva um at pengar verða fluttir til Hollands, er ódokumenteraður pástandur, sum harumframt er skeivur.Havi ómaka mær at leita í teimum roknskapum sum eg dugi at finna. Eisini í útlendskum roknskapi, sum eg eisini dugi at finna. Út frá øllum hesum roknskapum, er rættuliga skotsikkurt, at ongin króna er farin til Hollands. Tað sæst ongastaðni at ein króna er útgoldin í vinningsbýti.Tað er bara ein roknskapur, sum eg ikki fái fatur á nú eitt sunnukvøld. Men havi roynt at krostjekka við hinar roknskapirnar og eri í øllum so mikið vísur í hesum, at eg tori at pástanda at har heldur ikki eru pengar fluttir til Hollands.Tí vildi tað verið ynskiligt at tey sum í tíð og ótíð pástanda at pengar fara av landinum til Hollands dokumentera sín pástand.Annars kann upplýsast, at tað er 99% sikkurt, at avleiðingin av fyriliggjandi uppskoti er at meginparturin av veiðuni verður avreiddur í Kollafirði og uttanlanda.Eivind Jacobsen
StrendurP.S. Sum ískoytisupplýsing kann eg nevna, nú eg allíkaval hyggi eftir roknskapum, so er tað soleiðis at skipini fíggja pelagisku virkini á Tvøroyri og tað í Fuglafirði. Virkið í Kollafirði hevur atgongd til pengar. Tað hava tey "Føroysku" ikki. Sambært uppskoti til fiskivinnunýskipan, skal alt avlop takast frá skipunum, og so er eingin at fíggja virkið í Fuglafirði og á Tvøroyri. Óvæntaða gongdin í sildaprísinum betrar ikki um hugin at fíggja.
Um fiskivinnu-nýskipanin verður samtykt, so er tað ein logiskur konsekvensur, at virkið í Kollafirði, sum bara tekur móti viðfáningi av samlaðu nøgdini, keypur alt, sum verður selt á uppboðssøluni, meðan hini bæði virkini onki fáa, tí tey sambært roknskapinum, hava ikki ráð at gjalda. (tann sum ikki hevur ráð at eiga fisk á goymslu, fær altíð undirprís fyri sína vøru)


text:
Orð: Elsa Maria Magnusardóttir Olsen
Í einsemi eg flakki grunt,
ongin meg kennir, fyrr enn fløskan hon fer runt.
Eg eri troytt og hoyri ongastaðni heima.
Tað einasta eg havi átt, er Tulla mín,
men nú er hon farin, har alt er gott.
Eg sakni teg, tú ert mín veruligi vinur.
Eg eri troytt og lin, og eg havi ongan vin.
Mítt heim er kalt, men tað havi eg sjálv nokk valt.
Minnini um Tulluna,
eyguni og sníðið, ja, alt tað var so fitt.
Eg sakni teg tú vart mín veruligi vinur.
Eg eri troytt og lin, og eg havi ongan vin.
Mítt heim er kalt, men tað havi eg sjálv nokk valt.
Eg veit tit hugsa har situr Simona,
ein stinkandi brennivínskona!
Sum eg faktiskt ikki kann tola.
Nú ert tú uppi har, kanska hann tekur teg at sær.
Men góða bíða eftir mær.
Eg eri troytt og lin, og eg havi ongan vin.Goym tekstin


text:
26.000 GÁVUR UM DAGIN
Hvat gert tú 18 ferðir um minuttin, 1080 ferðir um tíman og 25.920 ferðir um dagin? - Hugsa um tað! - Tú dregur andan! - Um tú ert 40 ár, so hevur tú longu drigið andan 378 millión ferðir. Og hvør av hesum andadráttum er gáva av hond Guds!
Lunguni eru millum mest týdningarmiklu lutirnar í likami tínum. Tey veita blóðinum súrevni og taka burtur koltvísúrevni og vatn. Bara tú gevst at anda fáar minuttir, fellur tú í óvit. Tú kanst ikki vera leingi á lívi uttan súrevni.
Bíblian sigur okkum í Job 12,10, at "Hann hevur hvørja livandi sál í hondini og anda hvørs menniskjalikams!" Hann gevur okkum 26.000 gávur hvønn dag, so vit kunnu æra Hann við tí lívi, tað veitir okkum.
Ein trúboðari sat við seingina hjá eini eldri trúgandi kvinnu, sum lá til at doyggja. Táið hann spurdi hana, hvat skriftstað hon ynskti, at hann skuldi lesa, svaraði hon: "Tú kanst sjálvur velja, men lat tað vera eitt við lovprísan". Sjálvt um hon var nær við sín síðsta andadrátt, so ynskti hon at taka lut í vitnisburðinum hjá Dávidi í Sálma 150,6: "Alt, ið andadrátt hevur, lovi Harranum - Halleluja!"
Hevur tú í dag takkað Gudi fyri lívið?
Umsett úr Our Daily Bread
Mikkjal á Bergi


text:
Minningardagur teirra sjólætnu í dag
Í dag, Allahalgannardag, er minningardagur teirra sjólætnu.
Dagurin verður hildin við minningarhaldum um alt landið.
Hetta seinasta árið eru fýra føroyingar sjólætnir.
Teir eru:
- Kristian Rasmusson Glyvradal, Haldórsvík, andaðist umborð á Gadus 26. mai, 54 ára gamal.
- Tóri Midjord, Tórshavn, druknaði í Leirvík 19. august, 67 ára gamal.
- Mortan Leo Clothier, Argir, sjólátin í Skopunarfirði 31. august, 71 ára gamal.
- Hákun Elnarson Justinussen, Leirvík, andaðist umborð á Polarhav 22. oktober, 50 ára gamal.
Ærað verður minni teirra.
Kelda: Fólkakirkjan


text:
Sjómannatúrur 22. - 25. apríl 2019
Vit fara Sjómannatúr til Íslands mánadagin 22. apríl 2019 kl. 14.00
So skjótt sum Norröna leggur frá bryggjukantinum, verður lív í. Vit fara at hava nógvar hugnaløtur saman við sangi og harmoniku.
Millum annað fara Jógvan Arge, Jóhan Christiansen, Petur Hans Dahl og Sonny Johannesen at hugleiða og siga frá søgum.
Í Íslandi steðga vit í hálvt annað samdøgur, har vit byrja við busstúri til Borgarfjørðin, har eitt nú strandingar og gøtumenn róðu út. Dagin eftir fara vit útferð til Egilsstaðir. Harumframt verður vitjað á grøvini hjá teimum sjey av manningini á “Riddaranum”, sum druknaðu tann 25. septembur 1927 uppi við Fagranes á Langanesi.
Sí skránna niðanfyri.


text:
Vegna umbyggingina á Hagaleiti verður alt stórt timbur, sum kemur inn til IRF, móttikið á Gjánoyri.
Talan er um stórt timbur, tá tað er longri enn 1,2 metur.
Tað er sera týdningarmikið, at tað bert er timbur í bingjunum/lastunum, sum koma inn, og ikki annað blandað burturkast, sum t.d. plast, bjálving, flamingo v.m.
Um burturkastið er blandað, verður tað ikki móttikið av IRF á Gjánoyri.
Plássið hjá IRF á Gjánoyri húsar jarnendurnýtsluni hjá felagnum. Timburmóttøkan er, sum nevnt omanfyri, bert fyribils, inntil nýggja móttøkuhøllin á Hagaleiti væntandi verður klár komandi summar. Plássið er ikki egnað til goymslu av blandaðum burturkasti. Tá vindur kemur á plássið, fýkur alt smærri burturkast út í náttúruna, og er hetta ein sera harmilig støða, sum ikki má koma fyri.
Tit kunnu lesa meira um skiljing og endurnýtslu av burturkasti á undir skiljing, og tit eru eisini vælkomin at ringja á 41 42 43 fyri nærri kunning um skiljing og útgerð hesum viðvíkjandi. kkum.


text:
Broytingar í byggisamtykt
Broyting í almennu byggisamtyktini sambært almenna lýsing í oktober 2018
Við hesum verða uppskot til broytingar í Almennu byggisamtyktini fyri Klaksvíkar kommunu løgd fram til alment eftirlits. Talan er um seks broytingar, og niðanfyri ber umvegis leinkini til at síggja samlaðu kunngerðina og harumframt hvørja broyting fyri seg.
Broytingarnar liggja frammi til og við 31. oktober 2018.
Kæruvegleiðing
Við heimild í løgtingslóg nr.13 frá 21.mai 1954 um býarskipanir og byggisamtyktir við seinni broytingum og vísandi til almennu lýsingina dagf. 9. oktober 2018 um broyting í Almennu Byggisamtyktini fyri Klaksvíkar kommunu, skulu møgulig mótmæli ella broytingaruppskot vera kommununi í hendi í seinasta lagi 21. november 2018.
Vísandi til § 6, stk. 2 í somu lóg, verða innkomin mótmæli ella broytingaruppskot, sum býráðið ikki tekur við, send inn saman við uppskotinum, tá hetta verður sent landstýrismanninum til góðkenningar.
Klaksvík. 9. oktober 2018
Klaksvíkar Býráð
Uppskot til broytingar
- Kunngerð um broytingar (841.96 KB)
- Øki A2 (á Fossum) (281.80 KB)
- Øki A18 (frá Ravnagil norður um Grønaból) (323.24 KB)
- Øki B9 (á Kósini) (305.62 KB)
- Øki B14 (Ánir) (257.43 KB)
- Øki C1 (á Fossum - fellur burtur) (298.71 KB)
- Øki D39 (undir Fossum og framvið Vágsá) (308.50 KB)


text:
Orð og lag: Mosie Lister
Týtt: Flóvin Tyril
Upprunaheiti: He knows just what I need
1. Mín Jesus veit, tá leið mín trong er,
tá einsemi og pína slær.
Hann sær hvørt tár og alt, teg tyngir,
veit ráð og ugga veitir tær.
Niðurlag: Mín Jesus veit, hvat nýtist mær.
Áh, ja, hann veit, hvat nýtist mær.
Hann troyst mær ber
og tørv mín nøktar her,
ja, hann veit, hvat nýtist mær.
2. Mín Jesus veit, tá eitthvørt nívir,
veit, hvat mítt hjarta bera kann,
meg lyftir upp, tá mótið fellur –
sum eingin annar troystar hann.
3. Tá aðrir vinir tykjast svíkja
og dimm og vónleys er mín leið,
tá veit eg, at hans hond mær heldur,
hann teskar: „Óttast ikki, nei!“


text:
MELUDIA-APP
Besta amboð til venjing av tónleiki og heila
Meludia-appin er ein stuttlig og stigvaksandi snildfon-app til iphone og android brúkarar, sum er gjørd til yrkistónleikarar eins væl og byrjanartónleikarar. Meludia-appin bjóðar eina fullfíggjaða skipan, sum lærir teg at endurspæla eitt og hvørt lag í øllum tónleikasløgum.
700 LAGVENJINGAR AT STIMBRA TÓNLEIKAFATANINA VIÐ
Frá grundstigi ...
Á grundstigi í Meludia-appini byrjar tú við at endurspæla einføld løg við einans tveimum tónum. Í hvørjari venjing veksur ferðin, og talið av tónum veksur eisini javnt upp til 12-tónaløg. Tú kanst eisini velja ljóðføri sum klaver, gittara osfr. At meistra grundstigið í Meludia-appini fer at geva tær sjálvsálit og neyðugar førleikar til at fara til teir stigvaksandi partarnar miðstig, hástig og víðkað stig.
... til víðkað stig
Tá tú gjøgnumførir venjingarnar, letur tú upp fyri fleiri venjingum, har tónar og løg hava fløktar og avbjóðandi samansetingar. Hendan tilgongd fer at styrkja tínar melodisku førleikar ómetaliga nógv! Tær 700 venjingarnar í Meludia-appini, taka teg ígjøgnum øll melodisk intervall, allar akkordir og tónastigar upp til kromatiska 12-tónastigan.
"Meludia umboðar framtíðarlærin."
Joseph Calleja
Tenorur - operasangari
"Meludia hevur sterka ávirkan á, hvussu menniskju uppliva og læra tónleik."
Michael Cuthbert
Professari, MIT, Boston
"Meludia brúkar
okkara íbornu tónleikagávur til at menna tónleikaførleikarnar."
Nicola Benedetti
Soloviolinleikari
MELUDIA ER SUM FÝRVERK FYRI HEILAN
FOKUS
Í øllum aktivitetum hava vit mørk fyri hvussu leingi vit kunnu hugsavna okkum og fokusera. Stimbrandi og stuttliga tilgondin í Meludia er við til at menna okkara førleikar at hugsavna okkum við torskildum uppgávum yvir longri tíð. Við Meludia verða tíni hugsavningarevni styrkt meiri, enn tú kanst ímynda tær.
MINNI
Meludia mennir minnið, soleiðis at tú klárar at minnast longri og fløktari tónleikasekvensir. Tú verður kvikari, og tú varðveitir og minnist tónleikin betri. Menningin av minninum er treytað av, at førleikarnir at uppliva, føla og skilja verða stimbraðir mest møguligt. Meludia hjálpir tær at menna sansingar- og kenslufatanina við venjingum í fleiri tónleikadimensjónum.
REAKTIÓNSTÍÐ
Tað, sum ger ein persón til tónleikara, er millum annað førleikin at viðgera fløktan tónleik her og nú, og at megna at reagera uppá tónleikin í stundini. Við at venja og brýna tónleikaligu evnini ígjøgnum Meludia, mennir tú heilastyrkina og fatanina av tónleiki. Meludia stillar ferðina upp, tess skjótari tú klárar at svara spurningunum.
AT EYÐKENNA MYNSTUR
Tað er ein hópur av ljóðførum, tónleikamentanum og tónleikastílum til. Kortini er allur tónleikur sameindur av einum upprunakendum formi. Meludia hjálpir tær at skilja hendan form, kenna hann aftur og endurskapa hann. Hesin førleikin ger tað lættari at skilja og uppliva tónleik frá øllum mentanum.
EYÐMERKING AV TÓNAHÆDD
Tónleikur gagnnýtir eina nógv størri sansiskipan enn tað talaða málið, millum annað tí at tónalandslagið hevur eitt spenni frá djúpum til høgar tónar. Aftrat tí er tónleikur eitt mál, sum fólk kunnu tosa óheft av mentanum og orðum. Meludia mennir tínar sansiskipanir í musikalska heiminum. Hetta gevur tær betri kenslu av tónarúmi, eins og førleikarnir at hoyra fleiri ljóð í senn verða mentir.
HARMONISK UPPLIVING
Tá vit seta ljóð og tónar saman, skapa vit kensluligar litir og eina stigskipan innanhýsis ímillum tónarnar. Hetta fyribrigdi er heimsfevnandi, og vit hava íbornar førleikar at uppliva kensluligu litirnar og at kenna tónalu stigskipanina aftur. Meludia-venjingarnar betra førleikarnar at skilja og týða harmonisku fyribrigdini.
Heimsfevnandi Meludia-felagsskapurin
Heimsfevnandi Meludia-felagsskapurin hevur limir úr 168 londum. Hesir limir hava brennandi tónleikaáhuga og skilja týdningin av tónleikafrálæru í samfelagnum.


text:
Reglugerð fyri stuðul til altjóða kappingar í Føroyum
Hendan reglugerð viðgerð treytir fyri at fáa peningaligan stuðul til at skipa fyri altjóða kappingum í Føroyum.
Stuðul kann søkjast til altjóða kappingar, sum ser- og menningarsambond skipa fyri í Føroyum. Sum meginregla skulu hesar treytir verða uppfyltar.
- Kappingin skal vera á NM-støði ella á líknandi ella hægri støði.
- Kappingin kann vera fyri junior ella vaksin.
- Í minsta lagi 4 lond skulu luttaka í kappingini.
- Í mun til uppsetta fíggjarætlan kann ein undirskotstrygd setast.
- Grannskoðaður roknskapur við tilhoyrandi skjølum skal innlatast seinast ein mánað eftir, at kappingin hevur verið.
- Roknskapurin skal verða grannskoðaður av minsta lagi skrásettum grannskoðara.
Samtykt á starvsnevndarfundi 4. desember 2017


text:
25 ára gamli Christopher er sum skaptur til altjóða tónleikamarknaðin. Hann skrivar framúr sangir, syngur teir fantastiska væl við sínari høgu og tryggu rødd, dugir sera væl at framføra á palli frammanfyri stórum fjøldum, og so hevur hann útsjónd sum eitt modell.
Christopher Nissen, sum vaks upp í Kastrup, byrjaði at spæla gittar og skriva sangir, longu tá ið hann var 12 ára gamal. Tá ið hann gekk í miðnámsskúla gjørdi hann ófráboðaða vitjan á skrivstovuni hjá plátufelagnum EMI í Keypmannahavn. Har spældi hann nakrar sangir fyri teimum og fekk ein sáttmála upp á standandi fót.
Í 2011 kom fyrsti sangurin hjá Christopher á marknaðin, og Against All Odds streyk inn á hitlistarnar. Tað gjørdi annar sangurin í røðini, Nothing In Common, eisini. Tá ið fyrsta útgávan Colours kom á vári í 2012, kundi Christopher staðfesta, at hann hevði fingið fótin fyri seg sum poppsangari.
Síðani hevur tað bert gingið ein veg – uppeftir – hjá evnaríka sangaranum við høgu røddini.
Í 2014 kom fyrsta altjóða gjøgnumbrotið við útgávuni Told You So, sum seldi sera væl og varð so nógv stroymd, at útgávan lá ovast á danska hitlistanum hjá Spotify í heilar sjey viku. Á sosialu miðlunum er poppprinsurin ein veruligur kongur, tí hann hevur sera nógvar fylgjarar á Instagram og aðrastaðni.
Christopher ger nú meira og meira um seg á uttanfyri Danmark, og seinastu fýra stakløgini hjá honum, sum eru av seinastu útgávu hansara, Closer, hava verið útgivin á altjóða marknaðinum.
Nú kemur Christopher til Føroya at hava konsert á landsins størsta tónleikatiltaki.


text:
Høgni Midjord
25.07.2015 - 08:39
Ítróttur > Ítróttur > Fótbóltur
Effo-leikarin hesa vikuna er Bárður Jógvansson Hansen.
23 ára gamli vongbakkurin hevur verið stinnur í Víkingi seinastu árini. Víkingur hevur seinastu 3 árini vunni steypakappingina í føroyskum fótbólti, og Bárður hevur verið við í øllum hesum finalunum. Seinast, ímóti HB, legði Bárður upp til málið, ið vísti seg at verða ta málið, ið gjørdi, at Víkingur gjørdist steypavinnari.
Hann hevur spælt tilsamans 159 dystir í bestu føroysku deildini, og hevur skoti 12 mál. Hansara avrik seinastu árini, hava nú ført til, at hann er úttikin til A-landsliðið seinastu dystirnar, og hevur fingið sínar fyrstu minuttir, nú Føroyar vunnu á Grikkalandi herfyri.
Pláss á vøllinum:
Høgri bakkur
Hvussu fyrireikar tú teg á leikdegnum?
Eg fari tíðliga upp og eti ein orduligan morgunmat. Eg skal helst ikki vera alt ov stillur gjøgnum dagin, so eg taki ein spadseri túr ella tveir. Seinasta lagi 3 tímar áðrenn dysturin byrjar, fái eg mær eina góða máltíð. Tá ein góður tímið er eftir til kick-off, koyri eg mínar oyrabúffar uppá - Nephew for frá eina løtu, og so er man um at vera klárur.
Hvat eru tínir kjarnu-førleikar sum leikari?
Skjótleikin og innleggini, og so kanska sum heild dirvið at koma niðan við so ofta sum gjørligt.
Hvat er tann størsta løtan í fótbólti?
Higartil er størsta løtan sigurin á Grikkalandi herfyri. Hettar vóru mínir fyrstu minuttir á landsliðinum, og eg kann ikki annað enn siga, at tað var ein dreymabyrjan á landsliðinum.
Hvat er tann keðiligasta løtan?
Havi tíbetur havt øðiliga fáar keðiligar løtur í fótbóltinum. Eina keðiliga løtu minnist eg tó væl, tað var í 2010, tá ið vit í evstu løtu av 27. umfarið mistu Europa League sessin mótir ÍF.
Besti dystur?
Besti dystur er heilt sikkurt Europa League dysturin á Alfheim stadion í Tromsø í fjør. Her skrivaðu vit í Víkingi okkum inn í Føroysku søgubøkurnar.
Besti viðleikari?
Tað stendur ímillum mín trúfasta lærumeistara vinstrumegin meg, Atli Gregersen, og generalin á miðjuni Hans Jørgen Djurhuus.
Hvør hevur havt mest ávirkan á teg sum leikari gjøgnum tíðirnar?
Eg havi havt nógvar dugnaligar venjarar gjøgnum árini, sum hava lært meg eina rúgvu. Eisini hevur stuðulin heimanífrá havt ótrúliga stóran týdning, so eg vil siga, at tað er ein blanding av teimum báðum tingunum.
Hvat er tann minningarríkasta løtan í fótbólti, sum heild.
Grikkalandsdysturin, Tromsø dysturin og sum heild allar steypafinalurnar eru tær minningaríkastu løturnar.
Fótbólts-fyrimynd?
Jóan Petur Olsen
Hevur tú nøkur góð ráð til ungar leikarar?
Gev 110% til hvønn dyst og hvørja venjing og ger tingini orduligt.